title: Juuso Puustinen

text: Kahden Bluesissa vietetyn vuoden jälkeen Puustinen siirtyi kaudeksi 2010–2011 kaksivuotisella sopimuksella Hämeenlinnan Pallokerhoon. Hän teki läpimurron SM-liigassa ja oli tehoilla 26+12=38 HPK:n paras maalintekijä ja toiseksi paras pistemies tutkaparinsa Ville Viitaluoman jälkeen. Puustinen sijoittui koko SM-liigan maalipörssissä neljänneksi. Hän ei jatkanut HPK:ssa enää toista sopimuskauttaan, sillä Puustinen teki kaksivuotisen tulokassopimuksen NHL-joukkue Nashville Predatorsin kanssa kesäkuussa 2011. Hän pelasi molemmat sopimuskautensa kokonaan farmijoukkue Milwaukee Admiralsissa, AHL:ssä.


title: Juuso Puustinen

text: Kaudeksi 2013–2014 Puustinen palasi SM-liigaan tehtyään kaksivuotisen sopimuksen Helsingin IFK:n kanssa. Hänestä tuli myös joukkueen varakapteeni. Puustinen oli tehoilla 23+17=40 HIFK:n paras maalintekijä sekä toiseksi paras pistemies Corey Elkinsin kanssa. Hän jakoi koko SM-liigan maalipörssin toisen sijan Bluesin Tommi Huhtalan kanssa. Puustinen jakoi myös kuudella osumallaan SM-liigan voittomaalipörssin voiton kolmen muun pelaajan kanssa. Kaudella 2014–2015 hän oli 15 osumallaan HIFK:n kolmanneksi paras maalintekijä Tomáš Záborskýn kanssa. Kauden 2015–2016 päätteeksi Puustinen voitti SM-hopeaa. Kesäkuussa 2016 hän teki vuoden mittaisen jatkosopimuksen HIFK:n kanssa.


title: Juuso Puustinen

text: Puustinen jakoi kaudella 2016–2017 HIFK:n sisäisen tehotilaston voiton Arttu Luttisen ja Joe Finleyn kanssa lukemalla +11, kuten myös pudotuspeleissä Joonas Raskin kanssa lukemalla +8. Tehopisteiden valossa hänen kautensa oli kuitenkin varsin vaisu, kun Puustinen teki runkosarjassa vain 20 tehopistettä. Pudotuspeleissä Puustinen oli kuitenkin HIFK:n paras maalintekijä kuudella osumallaan, joilla hän jakoi koko SM-liigan pudotuspelien maalipörssin voiton kolmen muun pelaajan kanssa.


title: Juuso Puustinen

text: Kaudeksi 2017–2018 Puustinen siirtyi kaksivuotisella sopimuksella JYPiin. Hänen sopimukseensa sisältyy purkupykälä ulkomaille siirtymisestä ensimmäisen sopimuskauden jälkeen. Puustinen johti kymmenen pelaamansa ottelun jälkeen SM-liigan maalipörssiä kahdeksalla osumallaan, kunnes hänet valittiin liigan syyskuun 2017 kuukauden pelaajaksi. Puustinen teki lopulta SM-liigan yhden kauden piste-ennätyksensä tehoilla 30+21=51, joilla hän sijoittui koko liigan maalipörssissä toiseksi edellään vain Kärppien Charles Bertrand sekä jakoi pistepörssin viidennen sijan hänen kanssaan. Puustinen voitti kauden aikana myös CHL:n mestaruuden.


title: Juuso Puustinen

text: Puustinen käytti JYP-sopimuksessaan olleen mahdollisuuden ulkomaille siirtymisestä ja hän siirtyi kaudeksi 2018–2019 vuoden mittaisella sopimuksella KHL-joukkue Neftehimik Nižnekamskiin.


title: Juuso Puustinen

text: Puustinen pelasi alle 20-vuotiaiden MM-kilpailuissa vuonna 2008, jolloin hän oli Suomen paras maalintekijä neljällä osumallaan ja palkittiin joukkueensa yhtenä kolmesta parhaasta pelaajasta. Vuoden 2007 kisaryhmästä Puustinen putosi viimeisten joukossa. Hän pelasi myös alle 18-vuotiaiden vuonna 2006 voittaen hopeaa. Puustinen pelasi myös U-18 Junior World Cupissa vuonna 2005 voittaen pronssia. Hän pelasi myös World U-17 Hockey Challengessa vuonna 2005, jolloin Puustinen oli tehoilla 5+1=6 Suomen paras maalintekijä sekä jakoi joukkueen sisäisen pistepörssin voiton Juuso Antosen ja Jan-Mikael Juutilaisen kanssa. Hän kuulunut myös alle 17-vuotiaiden maajoukkueen kapteenistoon.


title: Juuso Puustinen

text: Suomen A-maajoukkueessa Puustinen on pelannut yhteensä 31 ottelua tehopistein 12+11=23. Hän teki A-maajoukkuedebyyttinsä jo ennen ensimmäistäkään SM-liigaotteluaan Finnkampenissa 6. syyskuuta 2008 Södertäljessä Ruotsia vastaan. Puustinen Suomen 1–4-voittoon päättyneen ottelun ratkaisumaalin ja keräsi siinä myös yhden syöttöpisteen. Keväällä 2011 hän oli mukana Suomen MM-leiriryhmässä ja onnistui tekemään 7. huhtikuuta 2011 kypärätempun Riiassa Latviaa vastaan. Hyvistä harjoitusotteluista huolimatta Puustinen ei kuitenkaan mahtunut Suomen lopulliseen MM-joukkueeseen ja putosi siitä viimeisten joukossa. Hän puotsi viimeisten joukossa myös vuoden 2018 lopullisesta MM-kisajoukkueesta.


title: Juuso Puustinen

text: Puustinen voitti suopotkupallon kilpasarjan mestaruuden vuonna 2010. Hän on voittanut myös Kalajoen Hiekkasählyn Suomenmestaruuden vuonna 2007.


title: Hjalmar Appelgren-Kivalo

text: Otto Hjalmar Appelgren-Kivalo (vuoteen 1906 Appelgren; 5. huhtikuuta 1853 Hyrynsalmi – 26. heinäkuuta 1937 Helsinki) oli Suomen valtionarkeologi. Aarne Äyräpään mukaan hän oli Suomen ensimmäinen täysimittainen muinaisjäännösten kaivaja.


title: Hjalmar Appelgren-Kivalo

text: Hjalmar Appelgren-Kivalo valmistui Helsingin yliopistosta filosofian kandidaatiksi vuonna 1884. Valmistumisensa jälkeen hänet nimitettiin yliopiston historialliskansatieteellisen museon amanuenssiksi. Toimen ohessa Appelgren-Kivalo toimi myös Suomen muinaismuistoyhdistyksen sihteerinä lähes koko kauden 1885–1898. Tänä aikana hän oli mukana perustamassa vuosikirjoja "Suomen museo" sekä "Finskt museum".


title: Hjalmar Appelgren-Kivalo

text: Kun yliopiston museo yhdistettiin eräiden muiden museoiden kanssa vuonna 1893 muinaistieteellisen toimikunnan alaiseksi Valtion historialliseksi museoksi (nyk. Suomen kansallismuseo), Appelgren-Kivalo nimitettiin toimikunnan konservaattoriksi. Vuonna 1915 Hjalmar Appelgren-Kivalo nimitettiin J. R. Aspelinin kuoltua valtionarkeologiksi. Tässä tehtävässä hän toimi eläkkeelle jääntiinsä saakka vuoteen 1926.


title: Hjalmar Appelgren-Kivalo

text: Professorin arvonimi Appelgren-Kivalolle myönnettiin vuonna 1922.


title: Hjalmar Appelgren-Kivalo

text: Hjalmar Appelgren-Kivalon puoliso vuodesta 1893 oli soitonopettaja Linda Elisabeth Elmgren (1868–1924). Heidät on haudattu Helsingin Hietaniemen hautausmaalle.


title: Taavi Rissanen

text: David ”Taavi” Rissanen (7. lokakuuta 1864 Kuopion mlk – 29. kesäkuuta 1934 Suonenjoki) oli Suomen Sosialidemokraattisen Puolueen kansanedustaja.


title: Taavi Rissanen

text: Taavi Rissanen syntyi Kuopion maalaiskunnassa torppari David Rissaselle ja Eeva Stina Miettiselle. Hän oli ammatiltaan kansakoulunopettaja ja toimi myös postitoimiston hoitajana Juankoskella. Hän oli naimisissa vuodesta 1894 Henriette Sofia Myrbergin kanssa.


title: Taavi Rissanen

text: Taavi Rissanen valittiin kansanedustajaksi Kuopion läänin läntisestä vaalipiiristä vuonna 1907. Hänen kautensa päättyi vuonna 1908, kun hän oli toiminut kansanedustajana vuoden ja kaksi kuukautta.


title: Radim Vrbata

text: Radim Vrbata (s. 13. kesäkuuta 1981 Mladá Boleslav, Tšekkoslovakia) on tšekkiläinen jääkiekkoilija, pelipaikaltaan oikea laitahyökkääjä. Hän on voittanut urallaan sekä maailmanmestaruuden että nuorten maailmanmestaruuden.


title: Radim Vrbata

text: Vrbata varattiin Kanadan juniorisarjoihin kesällä 1998 ensimmäisellä kierroksella. Hän siirtyikin pelaamaan QMJHL-liigan Hull Olympiquesiin kaudeksi 1998–1999. Hullissa Vrbata pelasi kaksi kautta, kunnes hänet kaupattiin Shawinigan Cataractesiin. Kaudella 2000–2001 oli QMJHL:n kuudenneksi tehokkain pelaaja ja joukkueensa toiseksi paras pisteiden tekijä. Vrbata teki 120 pistettä ja hänet valittiin kauden päätteeksi QMJHL:n ykköstähdistökentälliseen.


title: Radim Vrbata

text: Vrbata varattiin NHL:ään vielä hänen pelatessaan juniorisarjoissa. Colorado Avalanche varasi hänet 212. varauksena. Vrbata pelasi ensimmäisen ammattilaisottelunsa kaudella 2000–2001 QMJHL-kauden jälkeen, kun hän pelasi yhden ottelun AHL:ssa Hershey Bearsissa. Kaudella 2001–2002 hän oli mukana myös Coloradon otteluissa NHL:ssä ja oli joukkueensa viidenneksi paras maalintekijä 18 maalillaan, vaikka pelasi osan kautta AHL:ssa.


title: Radim Vrbata

text: Kaudella 2002–2003 Vrbata kaupattiin Carolina Hurricanesiin vaihdossa Bates Battagliaan. Carolinassa Vrbata pelasi vain yhden täyden kauden. Kauden 2004–2005 työsulun takia hän pelasi Extraligan Liberecissä. Kaudella 2005–2006 Vrbata jäi vähälle peliajalle Carolinassa ja hänet kaupattiin Chicago Blackhawksiin kesken kauden. Puolentoista kauden aikana Chicagossa Vrbata teki 75 pistettä. Hän oli kaudella 2006–2007 Chicagon toiseksi tehokkain pelaaja, mutta hänet kaupattiin kesällä 2007 Phoenix Coyotesiin vaihdossa Kevyn Adamsiin.


title: Radim Vrbata

text: Phoenixissa Vrbata pelasi uransa parhaan kauden ja teki 27 maalia 76 ottelussa. Phoenix ei tehnyt kuitenkaan jatkosopimuksesta hänen kanssaan. Vrbata teki kesällä 2008 kolmen vuoden sopimuksen Tampa Bay Lightningin kanssa. Tampa Bayssä Vrbata ei onnistunut ja jäi lopulta pieneen rooliin. Vrbata lähti kesken kauden kotimaahansa BK Mladá Boleslaviin. Tammikuussa 2009 hän siirtyi työsulkukaudelta tuttuun HC Bílí Tygři Libereciin. Vrbata palasi NHL:ään ja Phoenixiin kaudeksi 2009–2010 tehden 82 ottelussa tehopisteet 24+19=43. Kaudella 2010–2011 hän pelasi 79 ottelua tehoilla 19+29=48.


title: Radim Vrbata

text: Tšekin nuorten maajoukkueessa Vrbata pelasi yhdet MM-kilpailut. Hän oli mukana voittamassa nuorten MM-kultaa vuonna 2001.


title: Radim Vrbata

text: Aikuisten arvoturnauksessa Vrbata esiintyi ensimmäisen kerran vuoden 2003 MM-kilpailuissa. Vuoden 2005 MM-kilpailuissa Vrbata pelasi Tšekin MM-kultaa voittaneessa joukkueessa. Kolmannen kerran Vrbata edusti maataan MM-tasolla vuonna 2008 ja neljännen kerran vuonna 2009.


title: Italian ympäriajo 2006

text: Italian ympäriajo 2006 oli järjestyksessään 89. maantiepyöräilyn Italian ympäriajo. Se järjestettiin 6. – 28. toukokuuta 2006. Kilpailun neljä ensimmäistä etappia ajettiin Belgiassa. Lähtöpaikkana oli Seraing ja maalina perinteiseen tapaan Milano. Reitin pituus oli 3 526 kilometriä.


title: Italian ympäriajo 2006

text: Italian ympäriajossa järjestettiin joukkueaika-ajo ensimmäisen kerran vuoden 1988 jälkeen. Henkilökohtaisia aika-ajoja oli kaksi: prologi ja 50 kilometrin aika-ajo. Kilpailussa ylitettiin myös useita tunnettuja vuoria, kuten "Mortirolo", "Monte Bondone" ja "Plan de Corones".


title: Italian ympäriajo 2006

text: Ivan Basso hallitsi kilpailua ylivoimaisesti voittaen toiseksi tulleen José Enrique Gutiérrezin yli yhdeksällä minuutilla. Basso voitti kolme henkilökohtaista etappia ja lisäksi hänen tallinsa Team CSC oli paras joukkueaika-ajossa. Suomen Jussi Veikkanen oli 70. lähes kaksi ja puoli tuntia Bassolle hävinneenä.


title: Vera Muhina

text: Vera Ignatjevna Muhina (; 1. heinäkuuta 1889 Riika – 6. lokakuuta 1953 Moskova) oli neuvostoliittolainen kuvanveistäjä ja sosialistisen realismin tunnetuimpia edustajia. Hän syntyi Riiassa Latviassa, mutta lähti myöhemmin opiskelemaan Moskovaan ja Pariisiin. Muhina sai Neuvostoliiton kansantaiteilijan arvon. Hän kuoli 64-vuotiaana Moskovassa.


title: Vera Muhina

text: Muhinan tuotantoon kuuluu "Teollisuustyöläinen ja kolhoosinainen", jossa on hyvin vahvaa paatosta ja jäntevää ilmeikkyyttä. Se oli ensi kerran esillä Pariisin maailmannäyttelyssä vuonna 1937.


title: Glenn Murcutt

text: Glenn Murcutt (s. 25. heinäkuuta 1936) on australialainen arkkitehti. Hänelle on myönnetty Alvar Aalto -mitali vuonna 1992 ja Pritzker-palkinto 2002.


title: Glenn Murcutt

text: Murcutt opiskeli vuosina 1956–1961 Uuden Etelä-Walesin yliopistossa. Hän työskentelee yksityisesti. Vaikka työ on keskittynyt Australiaan, Murcutt on saavuttanut myös kansainvälistä mainetta esimerkiksi mestariluokkiensa ansiosta.


title: Glenn Murcutt

text: Murcuttista tuli vuonna 2004 Australian Architecture Associationin perustajapuheenjohtaja.


title: Kuopion museo

text: Kuopion museo on vuonna 1907 Kuopioon Snellmaninpuiston, entisen Kustaantorin reunaan valmistunut jugend-tyylinen museorakennus. Kuopion museo on Suomen kolmanneksi vanhin museorakennus Helsingin Ateneumin (1887) ja Turun taidemuseon (1904) jälkeen. Siinä on kansallisromanttisia piirteitä, ja se on saanut ulkomuotoonsa vaikutteita suomalaisista linnoista, kuten Olavinlinnasta ja Viipurin linnasta. Arkkitehtina toimi merkittävän osan Kuopion 1900-luvun vaihteen julkisista rakennuksista suunnitellut J. V. Strömberg. Rakennus luovutettiin käyttöönsä 2. heinäkuuta 1907.


title: Kuopion museo

text: Kuopion museossa sijaitsevat Kuopion luonnontieteellisen museon ja Kuopion kulttuurihistoriallisen museon näyttelytilat. Rakennuksessa toimi myös kaupunginkirjasto, kunnes viereiselle tontille nousi pitkän kädenväännön jälkeen vuonna 1967 uusi kirjastotalo. Kuopion kulttuurihistoriallinen museo toimii myös Pohjois-Savon maakuntamuseona, joka on yksi Suomen maakuntamuseoista.


title: Kuopion museo

text: Kuopion museon kestovetonaula on viimeisen kymmenen vuoden ajan ollut ennallistettu Häkä-mammutti. Installaatio valmistui luonnontieteellisen museon perusnäyttelyiden uusimisen yhteydessä vuonna 1999. Avajaisia vietettiin 3. kesäkuuta 1999. Avaajana toimi aiemmin Kuopion kaupunginjohtajana toiminut, silloinen sisäministeri Kari Häkämies, jolta mammutti sai myös nimensä. Villamammuttien kerrotaan eläneen aikoinaan myös Kuopion seudulla. Häkä-mammutin tarkkana esikuvana on ollut Lenajoen laaksosta paikallisen metsästäjän ja norsunluunkerääjän O. Šumahovin 1799 löytämän hyväkuntoisen jäätyneen mammutin ruho. Sen arveltiin olevan noin 30-vuotias ja painaneen 5 000–5 500 kiloa. Säkäkorkeus oli yli kolme metriä. Mammutin toteutti konservaattori ja taiteilija Eirik Granqvist.


title: Thom Mayne

text: Thom Mayne (s. 19. tammikuuta 1944) on yhdysvaltalainen arkkitehti, jolle myönnettiin vuonna 2005 Pritzker-palkinto. Hän opiskeli Etelä-Kalifornian ja Harvardin yliopistoissa.


title: Thom Mayne

text: Maynen töiden joukossa on Toronton yliopiston Graduate House Kanadassa. Se avattiin vuonna 2000.


title: Thom Mayne

text: Mayne johtaa Morphosis-arkkitehtuuritoimistoa, jonka hän perusti vuonna 1972.


title: Penniinit

text:
Penniinit on matalahko vuoristo, joka ulottuu pohjois-eteläsuuntaisena Skotlannista Englannin pohjoisosiin. Se on vedenjakaja, joka erottaa toisistaan Luoteis- ja Koillis-Englannin. Penniineiltä länteen virtaa kolme Irlanninmereen laskevaa jokea: Eden, Ribble ja Mersey. Itään, Pohjanmereen, laskevat Tyne, Tees, Wear, Swale, Ure, Calder, Aire, Don ja Trent.
Pitkin Penniinejä kulkee 429 kilometriä pitkä vaellusreitti. Sen korkein kohta on 893 metriä merenpinnan tason yläpuolelle kohoava Cross Fell.


title: Susan Price

text: Susan Price (s. 1955 Dudley) on englantilainen lasten- ja nuortenkirjailija. Hän on kirjoittanut arkielämän kuvauksia, eläintarinoita, fantasiaa, tieteiskirjallisuutta, kauhua ja historiallisia romaaneja. Hänen tunnetuin teoksensa on "Sterkarmin poika" (1998), joka sai Guardianin lastenkirjallisuuspalkinnon. Hänen teoksensa "The Ghost Drum" voitti vuonna 1988 Carnegie-mitalin.


title: Gottfredson

text: Gottfredson on sukunimi. Nimen tunnettuja kantajia ovat:


title: Sädeviiru

text: Sädeviiru on joistain Kuun ja joidenkin muidenkin taivaankappaleiden törmäyskraattereista lähtevä kirkas sädemäinen muodostuma, joka on syntynyt törmäyksessä ulos viskautuneesta aineesta.


title: Sädeviiru

text: Säteiden alueella on monesti niin sanottuja sekundaarisia kraattereita, jotka syntyvät ulos viskautuneen aiheen itsensä törmätessä taivaankappaleen pintaan. Kraatterin sädeviiruluonne riippuu kraatterin iästä ja siitä mitä ainetta kraatterista ulos viskautuu. Sädeviirut saattavat ulottua satojen-tuhansien kilometrien päähän kraatterin reunasta.


title: Sädeviiru

text: Tunnettuja Kuun sädeviirukraattereita ovat Tyko, Kopernikus, Kepler, Aristarkhos ja Proclus.


title: Geli Rjabov

text: Geli Rjabov (s. 1932 Moskova) on venäläinen kirjailija, elokuvakäsikirjoittaja ja historiantutkija.


title: Geli Rjabov

text: Geli Rjabov syntyi puna-armeijan upseerin poikana, joten hänellä oli etuoikeutettu asema päästä opiskelemaan Moskovan yliopistossa; hänestä tuli lakimies. Hänen isänsä asema takasi hänelle myös paikan sisäministeriössä rikostutkijana.


title: Geli Rjabov

text: Vuonna 1962 ns. suojasään loppuvaiheissa hän erosi ministeriöstä ryhtyäkseen vapaaksi kirjailijaksi; hän kirjoitti elokuvakäsikirjoituksia ja romaaneja. Näin hän saavutti mukavan ja turvatun aseman etuoikeutetun älymystön, ns. "nomenklatura"n, joukossa.


title: Geli Rjabov

text: Kun vallankumousta juhlittiin vuonna 1967, hänen käsiinsä osui artikkeli, jossa kerrottiin miten ""Nikolai Verisestä"" ja hänen perheestään oli tehty loppu. Kirjoitus nosti julmat tosiasiat ihanteellisen nuoren miehen silmien eteen: kokonainen perhe - äiti, isä ja viisi lasta - oli teurastettu raa´asti. Rjabov yritti työntää painajaismaisen mielikuvan mielestään.


title: Geli Rjabov

text: Hän keskittyi uraansa ja menestyi hyvin; todellinen valtakunnan laajuinen läpilyönti oli käsikirjoitus Neuvostoliiton miliisijoukkoja ylistäneeseen televisiosarjaan. Tämä toi hänen tuttavakseen ja myöhemmin henkiystäväkseen kenraali Nikolai Štšelokovin, joka oli sisäministeri, keskuskomitean täysjäsen ja pääsihteeri Leonid Brežnevin ystävä.


title: Geli Rjabov

text: Elokuussa 1976 Rjabov kävi esittämässä televisiosarjansa erään jakson Sverdlovskin sotilasjohtajille; pari päivää aiemmin hän sai kutsun sisäministerin luo. Kenraali puhui pääasiassa televisiosarjasta, mutta lopuksi hän kertoi käyneensä tsaariperheen kuolinpaikalla ja sanoi, että kokemus oli ollut mielenkiintoinen ja elokuvantekijälle olisi tärkeätä käydä katsomassa samaa kellarihuonetta. Rjabov säpsähti: kenraalin sanomana "mielenkiintoinen" tarkoitti yhtä kuin "elintärkeä".


title: Geli Rjabov

text: Rjabov mietti koko kaksi vuorokautta kestäneen junamatkan ajan Štšelokovin vihjettä; hoidettuaan viralliset asiansa perillä hän käytti suhteitaan ja meni murhapaikalle. Myöhemmin hän kertoi että astuttuaan kynnyksen yli hän aisti olevansa keskellä kuolonyön tapahtumia: haamut puhuivat hänelle ja nostivat silmien eteen kauhukuvia. Nyt Rjabov sanoi ymmärtäneensä, että Štšelokov oli nähnyt paikalla samat näyt - jotka vaativat sovitusta: Venäjän sielua tahrasi yhä tämä julma ja tarkoitukseton murhatyö.


title: Geli Rjabov

text: Rjabov myös löysi kaupungista nuoren geologi Aleksandr Avdoninin, joka oli harrastuksenaan tutkinut Romanovien historiaa ja jonka mieltä teko myös vaivasi. Tästä idealistisesta miehestä Rjabov sai tarvitsemansa paikallisen avustajan.


title: Geli Rjabov

text: Palattuaan Moskovaan Rjabov sai kenraali Štšelokovilta täydet valtuudet tutkia salaisimmatkin arkistot. Näin Rjabov pääsi yhä syvemmälle salaisuuksien piiriin, ja lopulta hän löysi amiraali evp. Aleksander Jurovskin hallusta alkuperäisen teloituksen johtajan Jakov Jurovskin Lev Trotskille laatiman salaisen muistion hiilipaperikopion, joka kertoi tarkasti mitä tsaariperheelle oli tehty ja miten jäännökset oli hävitetty. Rjabov järkyttyi kaikesta niin pahoin, että sielunrauhaa etsiessään kääntyi ortodoksiseen uskoon ja hänestä tuli kirkon jäsen; Avdonin oli sitä jo ennestään.


title: Geli Rjabov

text: Rjabov ja Avdonin löysivät pitkän etsinnän jälkeen hautapaikan vuonna 1979. Jäännökset olivat siellä, mutta asiaa oli tutkittava - vielä - salaa.


title: Geli Rjabov

text: Kesällä 1980 jäännökset haudattiin toistaiseksi uudelleen - nyt lakatussa puulippaassa, jonka kannessa oli ortodoksipapin siunaama metallinen risti kannessa ja sitaatti Matteuksen evankeliumista:


title: Geli Rjabov

text: Rjabovin avioliitto kariutui kaiken stressin vuoksi, mutta hän kohtasi pari vuotta myöhemmin vakaumukseltaan samanlaisen naisen ja meni uudelleen naimisiin.


title: Geli Rjabov

text: Aikojen muututtua tsaariperheen jäännökset nostettiin vuonna 1991, nyt mahdollisimman tarkasti ja suoritettiin pitkään kestäneet tutkimukset. Murhapaikan tontille, josta alkuperäinen talo oli ehditty hävittää, nousi muistokirkko.


title: Geli Rjabov

text:
Hauta tutkittiin tarkasti, mutta Aleksein ja yhden tyttären ruumiita ei löydetty. Vuonna 2007 löydettiin alueelta muutamia pahoin palaneiksi väitettyjä luita. Hampaista löydettiin kuitenkin hopea-amalgaami paikkoja, mikä todistaa ettei luut ole poltetuista ruumiista peräisin, koska hopea-amalgaami paikat eivät kestä kuumuutta. Hopea-amalgaami-paikka sisältää mm. tinaa ja elohopeaa mitkä sulavat- ja höyrystyvät jo hyvin alhaisissa lämpötiloissa.
Kun tunnistaminen oli lopulta aivan varma, jäännökset haudattiin Pietari-Paavalin kirkossa olevaan hautapaikkaan valtiollisin juhlamenoin. Hyvin sovinnollisen joskin selkeän venäläiskansallisen muistopuheen piti presidentti Boris Jeltsin.


title: Geli Rjabov

text: Juhlamenojen jo loputtua muutamat paikalla olleet panivat merkille, että yksinäinen, valkotukkainen mieshenkilö kävi polvistumassa ja rukoilemassa hiljaa tsaariperheen haudalla; Geli Rjabov kävi sovittamassa omantuntonsa äänelle edeltäjiensä tekemän rikoksen.


title: Star Trek – uusi sukupolvi

text: Star Trek – uusi sukupolvi ("Star Trek: The Next Generation", "ST: TNG", "TNG") on alun perin vuosina 1987–1994 esitetty yhdysvaltalainen televisiosarja. Se sijoittuu "Star Trekin" maailmaan, kronologisesti noin sadan vuoden päähän alkuperäisen sarjan tapahtumista.


title: Star Trek – uusi sukupolvi

text: Sarja kertoo edelleen avaruusalus "Enterprisen" miehistöstä – alus on jo viides samaa nimeä kantava Liiton tähtilaiva. Sarjan keskeisiä henkilöitä ovat muun muassa kapteeni Jean-Luc Picard (Patrick Stewart), ensimmäinen upseeri ("försti") William Riker (Jonathan Frakes) sekä operaatioupseerina palveleva androidi Data (Brent Spiner).


title: Star Trek – uusi sukupolvi

text: Entiset Liiton viholliset, klingonit, ovat nyt liittolaisia (tai ainakin ystäviä) ja uudeksi viholliseksi nousevat pysäyttämättömän voimakkaat ja teknologisesti kehittyneet borgit. Eräs tärkeimmistä vierailevista hahmoista on "Q" (John de Lancie), kaikkivoipa, kaikkitietävä ja omahyväinen olento, joka ei ole erityisen kiinnostunut alempien olentojen asioista viihdytystarkoitusta enempää.


title: Star Trek – uusi sukupolvi

text: Sarjan jaksoissa nähdään muutamia vierailuja alkuperäisen "Star Trek" -televisiosarjan hahmoista. Sarjan pilottijaksossa lääkintäamiraali McCoy on lyhyesti esillä pienessä sivuroolissa. Spock ja hänen isänsä Sarek nähdään viidennellä tuotantokaudella kaksiosaisessa jaksossa. Sarek nähdään lisäksi hänen omassa jaksossaan kolmannella tuotantokaudella. Avaruusalus "USS Jenolenin" siirtimen puskurimuistissa vuosikausia jumissa ollut Scotty tavataan niin ikään kuudennella tuotantokaudella neljännessä jaksossa. Lisäksi elokuvassa "Star Trek – sukupolvet" kapteeni Picard tapaa James T. Kirkin, joka on tempautunut tulevaisuuteen merkillisen ilmiön seurauksena.


title: Star Trek – uusi sukupolvi

text: Suomessa "TNG":n kolme ensimmäistä kautta esitti Kolmoskanava, jolta se siirtyi PTV-kaapelikanavalle, joka esitti sarjan loppukaudet. Subtv on esittänyt sarjan kaksi ensimmäistä kautta. Vuonna 2012 syyskuussa sarjaa alkoi näyttää Kutonen.


title: Star Trek – uusi sukupolvi

text: "Star Trek – uusi sukupolvi" - televisiosarjan tähdet on nähty lisäksi myös neljässä elokuvassa:


title: Lounais-Häme

text: Lounais-Häme on historiallisen Hämeen lounaisin osa nykyisten Kanta-Hämeen, Varsinais-Suomen ja Pirkanmaan maakuntien alueella. Lounais-Hämeellä ei ole koskaan ollut hallinnollista asemaa vaan se on muodostunut alueelliseksi käsitteeksi ja hahmottunut rajoiltaan 1900-luvun alkupuolella aatteellisen yhteistoiminnan tuloksena.


title: Lounais-Häme

text: Lounais-Hämeen alueeseen kuuluvat Suomen nykymaakuntien mukaan jaoteltuna Kanta-Hämeestä Forssan seutukunnan kunnat Forssa, Tammela, Jokioinen, Humppila ja Ypäjä sekä Varsinais-Suomesta Somero ja Pirkanmaalta Urjala.


title: Lounais-Häme

text: Lounais-Hämeen asukasluku on noin 50 000 henkeä.


title: Lounais-Häme

text: Lounais-Hämeessä on tehty kaksi kuntaliitosta. Vuonna 1969 Koijärven pääosa liitettiin Forssaan ja pieni osa Urjalaan. Vuonna 1977 Somerniemi liitettiin Someroon. Alueen kunnista kaupunkeja ovat Forssa ja Somero.


title: Lounais-Häme

text: Forssassa ilmestyvä Forssan Lehti toimii Lounais-Hämeen alueen äänenkannattajana. Alueella toimivat myös vuonna 1923 perustettu Lounais-Hämeen kotiseutu- ja museoyhdistys sekä vuonna 1951 perustettu Lounais-Hämeen luonnonsuojeluyhdistys. Näiden julkaisuja ovat Lounais-Hämeen kotiseutu- ja museoyhdistyksen vuosikirja sekä aikakauslehti Lounais-Hämeen Luonto.


title: Lounais-Häme

text: Lounais-Hämeen alue osuu karkeasti päällekkäin keskiaikaisen Loimon eli Portaan hallintopitäjän kanssa lukuun ottamatta Urjalaa, joka kuului Kalvolan ja Saarioisten hallintopitäjiin. Tammelan pohjoisosien kyliä ja kylänosia on lisäksi kuulunut Lehijärven hallintopitäjän Teuron ja Merven neljänneskuntiin. Lounais-Häme vastasi likimain myös Tammelan kihlakuntaa 1900-luvun alkupuoliskolla, mutta tähänkin kuului myös muita kuntia.


title: Lounais-Häme

text: Varsinaisena perustana Lounais-Hämeen muodostumisessa olikin 1900-luvun alkupuoliskolla virinnyt aatteellinen yhteistyö.


title: Lounais-Häme

text: Eräs keskeinen vaikuttaja Lounais-Hämeen muodostumiseen johtaneessa aatteellisessa yhteistyössä oli Forssan Lehden ja Forssan kirjapainon perustaja, päätoimittaja, kustantaja ja myöhemmin Turun yliopiston sosiologian professori Esko Aaltonen, joka vaikutti merkittävästi sekä lounaishämäläisessä että koko Suomen kotiseututyössä.


title: Lounais-Häme

text: Esko Aaltosen työtä Lounaishämäläisessä kotiseututyössä ja Forssan kirjapainon johdossa jatkoi hänen poikansa teollisuusneuvos Matti Aaltonen. Muihin lounaishämäläisessä kotiseututyössä mukana olleisiin kuuluu muun muassa Forssan Lehden toimitussihteeri ja pakinoitsija Esko Viljanen.


title: Lounais-Häme

text: Lounaishämäläisen luonnonsuojelutyön keskeinen alullepanija ja vaikuttaja oli lääketieteen ja kirurgian tohtori Torild Brander, joka toimi pitkään Lounais-Hämeen luonnonsuojeluyhdistyksen puheenjohtajana ja Lounais-Hämeen Luonto -lehden päätoimittajana ja perusti Forssan luonnonhistoriallisen museon.


title: Lounais-Häme

text: Epävirallisen Lounais-Hämeen vaakunan piirsi ja sommitteli vuonna 1955 heraldikko Gustaf von Numers.


title: Lounais-Häme

text:
Muutoin Lounais-Hämeen tärkeimpiin maamerkkeihin ja nähtävyyksiin kuluu Tammelassa lähellä Forssaa sijaitseva Saaren kansanpuisto, jonka alueelle Lounais-Hämeen kotiseutu- museoyhdistys rakensi kotiseututalo Lounais-Hämeen pirtin, ja johon liittyvälle Kaukolanharjulle niin ikään kotiseutuyhdistys rakensi Kaukolanharjun näkötornin ja pystytti muistokiven paikalle, jolla taiteilija Albert Edelfelt oli maalannut tunnetun teoksensa "Kaukolanharju auringonlaskun aikaan". Lounais-Hämeen luonnonsuojeluyhsdistys määritteli lisäksi 1960-luvulla joukon kauniita maisemia myös muualta Lounais-Hämeestä.Vuonna 1953 Lounais-Hämen väkiluku oli 59 096.
Vuonna 1960 Lounais-Hämeen väkiluku oli 58 770 henkeä.


title: Lounais-Häme

text: Seuraavassa kuvaajassa on esitetty Lounais-Hämeen väestönkehitys viiden vuoden välein vuodesta 1980 lähtien. Lounais-Häme ei ole virallinen hallinnollinen yksikkö, joten tiedot on laskettu summaamalla Tilastokeskuksen väestötilastossa Forssan, Humppilan, Jokioisten, Someron, Tammelan, Urjalan ja Ypäjän väkiluvut.


title: Gimte

text: Gimte on kylä Hann. Mündenin kunnassa, Göttingenin piirikunnassa, Ala-Saksin osavaltiossa, Saksassa. Gimtessä oli vuoden 2007 joulukuussa noin 2 150 asukasta. Kylän pinta-ala on 5,01 neliökilometriä. Gimten "Ortsbürgermeister" on Peter Katzwinkel (SPD). Gimte sijaitsee Weser-joen oikealla rannalla.


title: Gimte

text: Gimtessä on muun muassa hotelli, ravintola, kioski, autokoulu, leipomo ja ruokakauppa.


title: Gimte

text: Gimte mainitaan ensimmäistä kertaa vuonna 970 nimellä "Gemmet". Vuonna 1006 paikkakunnalle rakennettiin Marien-Kirche-niminen kirkko, jonka tuhatvuotisjuhlia vietettiin vuonna 2007. 1960-luvulle saakka tukinuitto ja kalastus Weser-joella olivat Gimten pääelinkeinoja. Muita tulonlähteitä ovat olleet lisäksi puuteollisuus ja pellavanjalostus.


title: Luettelo televisiosarjan Star Trek – uusi sukupolvi jaksoista

text: Tämä on luettelo televisiosarjan Star Trek – uusi sukupolvi jaksoista. Ohjelma alkoi Yhdysvalloissa 28. syyskuuta 1987 ja päättyi 23. toukokuuta 1994.


title: Salon kylä

text: Salon kylä on entisen Uskelan pitäjän maakirjakylä, ja on nykyään osa Saloa. Salon kylän kylätontti sijaitsi paikalla, jossa nykyisin on Salon aluesairaala ja pääterveysasema. Salon kylä antoi nimensä ensinnäkin Salon kappeliseurakunnalle, joka oli yksi Uskelan jo keskiajalla syntyneitä kappeliseurakuntia, sittemmin myös Salon kauppalalle, vaikka itse kauppala ei alkujaan syntynytkään Salon kylän maille. Salon keskiaikainen kappelikirkko sijaitsi mäellä, jonne 1830-luvulla rakennettiin Uskelan uusi kivikirkko. Silloin vanha kappelikirkko purettiin. Salon kylässä oli 1800-luvulla kahdeksan maakirjatilaa.


title: Salon kylä

text: Salonjoen ylittävän sillan pieleen, noin 1,5 kilometrin päähän Salon kylästä, liikenteellisesti keskeiseen paikkaan Joensuun kartanon omistamalle maalle syntyi 1800-luvun kuluessa epävirallinen kauppala, joka sai vuonna 1887 kauppalaoikeudet. Kun kauppalan aluetta vuonna 1932 suuresti laajennettiin, tuli Salon kylästä osa kauppalan uutta aluetta. Salon aluesairaala aloitti toimintansa vuonna 1935 Salon kylän Nokan rusthollin entisessä päärakennuksessa. Sittemmin Salon kylän luonne maakirjakylänä on kokonaan hämärtynyt kaupunkirakentamisen edettyä.


title: Colisée Pepsi

text: Colisée Pepsi on areena Québecissä. Areena on valmistunut vuonna 1950 ja se on toiminut mm. entisen NHL -seuran Québec Nordiquesin kotiareenana vuosina 1972-1995. Nykyisin areenassa pelaa kotiottelunsa Québecin juniorisarjaan kuuluva Québec Remparts.


title: Colisée Pepsi

text: Colisée Pepsillä, joka tuolloin kantoi vielä nimeä "Colisée de Québec", pelattiin vuonna 1974 yksi Neuvostoliiton ja WHA -ammattilaisista koostuvan Kanadan välinen Summit Seriesin ottelu. Areenalla on pelattu myös yhdet ottelut vuosien 1976 ja 1991 Kanada Cupeissa. Areena on isännöinnyt myös vuoden 1978 nuorten jääkiekon MM-kisoja yhdessä Montréalin kanssa. Colisée Pepsi toimi myös vuoden 2008 jääkiekon maailmanmestaruuskisojen toisena areenana Halifax Metro Centren ohella ja oli samalla kisojen pääareena.


title: Nikola Sarcevic

text: Nikola Sarcevic (s. 9. heinäkuuta 1974 Örebro, Ruotsi) on serbialaisruotsalainen basisti ja laulaja, joka tunnetaan parhaiten Millencolin-yhtyeen jäsenenä. Sarcevic asuu nykyään Göteborgissa Ruotsissa vaimonsa Lisan kanssa. Sarcevic on ollut Millencolinissa alusta asti, ja yhtyeen lisäksi hän on ollut soolouralla.


title: Viimeinen ratikkamatka

text: Viimeinen ratikkamatka on Aarne Tenkasen järjestyksessään neljäs albumi, joka julkaistiin 7. helmikuuta 2007. Se oli ensimmäinen Tenkasen albumi, joka tehtiin ilman vuonna 2003 kuollutta Gösta Sundqvistia. Albumi toimi kunnianosoituksena Sundqvistille.


title: Viimeinen ratikkamatka

text: Leevi and the Leavings -yhtyeen Risto Paananen (Napsi Raatonen) ja Niklas Nylund (Anders From) soittavat albumilla salanimillä. Nylund toimi myös levyn tuottajana.


title: Viimeinen ratikkamatka

text: Albumi debytoi Suomen virallisen listan sijalla 17.


title: Luis Felipe Laverde

text: Luis Felipe Laverde Jimenez (s. 6. heinäkuuta 1979 Urrao) on kolumbialainen maantiepyöräilijä, joka edustaa UCI Continental Circuits -tasolla kilpailevaa GW-Shimano-tallia. Mäkimiehenä tunnettu Laverde on voittanut etapin Italian ympäriajossa vuosina 2006 ja 2007.


title: Amores perros

text: Amores perros (Suomessa myös nimellä "Amores perros – rakkaat koirat") on vuonna 2000 ilmestynyt ohjaaja Alejandro González Iñárritun esikoiselokuva. Se on Méxicoon sijoittuva episodielokuva, jonka jokaiseen kolmeen episodiin liittyy rakkaus ("amor") ja koira ("perro"). Episodeja liittää toisiinsa auto-onnettomuus. "Amores perros" on ensimmäinen osa ohjaajan ja käsikirjoittajan trilogiaa ja sitä seurasivat elokuvat "21 grammaa" ja "Babel".


title: Amores perros

text: Elokuva on saanut yhteensä 51 palkintoa ja 14 ehdokkuutta, mukaan lukien parhaan ulkomaisen elokuvan Oscar-ehdokkuuden. Elokuvan saamia muita merkittäviä palkintoja ovat Bafta-palkinto ja Cannesin elokuvajuhlilla kriitikoiden viikon Grand Prize -palkinto. Elokuvan lisäksi palkintoja ja ehdokkuuksia ovat keränneet ohjaaja Alejandro González Iñárritu, näyttelijät sekä muut elokuvan tekemisessä mukana olleet henkilöt.


title: Amores perros

text: "The New York Timesin" kriitikot valitsivat elokuvan vuonna 2004 yhdeksi kaikkien aikojen tuhannesta parhaasta maailmassa.


title: Camilo Pascual

text: Camilo Alberto Pascual Lus (s. 20. tammikuuta 1934) on kuubalainen baseballpelaaja (syöttäjä). Hän vaikutti MLB-tasolla vuosina 1954–1971.


title: Camilo Pascual

text: Pascualin ammattilaisseurana oli pisimpään Minnesota Twins, joka vielä 1960-luvun alkuun kulki nimellä Washington Senators.


title: Camilo Pascual

text: Pascual osallistui viiteen tähdistöotteluun vuosina 1959–1962 ja 1964. Hänen veljensä on baseballpelaaja Carlos Pascual.


title: Urban Rivals

text: Urban Rivals on maailmanlaajuinen ilmainen selain-korttipeli. Peli julkaistiin 17. tammikuuta 2006.


title: Urban Rivals

text: Pelaaja saa aloittaessaan 8 korttia eli täyden pakan. Jo näillä kahdeksalla kortilla voi pelata, mutta parempia kortteja saa Marketista ja niitä voi ostaa clintzeillä, joka on pelin rahayksikkö. Alussa clintzejä on vain 50, mutta lisää saa ottelemalla tai vaihtamalla Creditsejä clinzeiksi. Kaikilla hahmoilla on power (miten hyvin hahmo taistelee toista hahmoa vatsaan), damage (kuinka paljon vahinkoa hahmo tekee pelaajaan), mahdollinen ability (kaikilla hahmoilla ei ole abilityjä) ja bonus (joka on kaikilla hahmoilla, mutta joka aktivoituu vain, jos pelaajalla on kaksi tai useampi saman klaanin jäsentä).


title: Urban Rivals

text: Otteleminen tapahtuu siten, että ensin molemmille osapuolille arvotaan pakastaan neljä korttia, joita he sitten käyttävät ottelussa (molemmilla on alussa 12 lifeä ja 12 pilziä). Pelaaja, joka aloittaa ottelun, valitsee ensin hahmon, jolla haluaa taistella ensimmäiseksi ja tämän jälkeen, kuinka monta pillziä hän laittaa hahmolleen. (power x pillz = attack) Tämän jälkeen vastustaja valitsee oman korttinsa, jonka haluaa taistelevan ensin laitettua korttia vastaan. Se, kummalla hahmolla on suurempi attack, voittaa, jolloin se tekee vahinkoa vastustajaan damagensa verran. Loput kolme korttia pelataan, vuorottelemalla ensinlaittamista, yllä olevalla tavalla. Kun kaikki taistelut ovat ohi, (tai kun toisen pelaajan lifet menevät nollaan) ottelu päättyy ja se, kummalla on enemmän lifeä, voittaa. Kortteja on satoja erilaisia. Joka viidennellä tasolla saa uuden Leader-kortin.


title: Urban Rivals

text: Pelissä on useita eri klaaneja, joihin pelissä käytettävät kortit kuuluvat. Näistä 'klaaneista' esimerkkinä mainittakoot 'Uppers' ja 'All Stars'. Jokaisella klaanilla on omat bonuksensa. Pelin korteilla on myös leveleitä, jotka kehittyvät, kun kortti saa kokemuspisteitä, joita saa ottelemalla. Myös pelaajat kehittävät leveleitä itselleen ja nekin kehittyvät, kun saa kokemuspisteitä, joita saa myös ottelmalla. Pelissä voi ostaa booster packejä pelin toisella "rahayksiköllä" crediteillä. Boosterit maksavat 20-50 creditiä ja niistä saa 1-8 korttia. Pelin alussa sinulla on vain 5 creditiä. Niitä voi ostaa lisää, tai voittaa niitä joissakin kilpailuissa tai suorittamalla tehtäviä joista saa palkinnoksi creditejä.


title: Bruce Boudreau

text: Bruce Allan Boudreau (s. 9. tammikuuta 1955 Toronto, Ontario) on kanadalainen entinen jääkiekkoilija ja nykyinen jääkiekkovalmentaja, joka valmentaa tällä hetkellä Minnesota Wildia. Keskushyökkääjänä pelannut Boudreau pelasi NHL:ssä 141 ottelua Toronto Maple Leafsissa ja Chicago Blackhawksissa. Pääosan urastaan hän pelasi AHL:ssä, jossa voitti kertaalleen sarjan pistetilaston. Hän lopetti keväällä 1992 ja jatkoi sen jälkeen uraansa valmentajana.


title: Bruce Boudreau

text: Boudreau aloitti päävalmentajana Colonial Hockey Leaguessa 1993. Hän valmensi 1999–2007 AHL:ssä ja johdatti 2006 Hershey Bearsin AHL:n mestaruuteen, Calder Cupiin. Boudreausta tuli kesken kauden 2007–2008 Washington Capitalsin päävalmentaja. Hän sai ennätysnopeasti 200 NHL-voittoa valmentajana, mutta sai potkut marraskuussa 2011 Capitalsin huonon pudotuspelimenestyksen takia. Joulukuusta 2011 kauden 2015–2016 loppuun hän toimi NHL-seura Anaheim Ducksin päävalmentajana.


title: Bruce Boudreau

text: Boudreau sai WHA-varauksen vuonna 1974 ja NHL-varauksen 1975. Minnesota Fighting Saints varasi hänet numerolla 14 WHA:n varaustilaisuuden ensimmäisellä kierroksella ja Toronto Maple Leafs numerolla 42 NHL:n varaustilaisuuden kolmannella kierroksella. Hän aloitti ammattilaisuransa kaudella 1975–1976, jolla hän pelasi 30 runkosarjaottelua Fighting Saintsin riveissä sekä 34 runkosarjaottelua ja kuusi pudotuspeliottelua Johnstown Jetsissä NAHL-liigassa. Ennen ammattilaisuraansa Boudreau pelasi vuodesta 1972 vuoteen 1975 juniorikiekkoa Toronto Marlboros -joukkueessa OHA Major Junior A -liigassa, sittemmin Ontario Major Junior Hockey League -liigassa (nykyinen Ontario Hockey League). Hän oli voittamassa Marlborosissa J. Ross Robertson Cupia vuosina 1973 ja 1975 ja Memorial Cupia vuonna 1975. Boudreau oli kaudella 1974–1975 OMJHL:n runkosarjan pistepörssin voittaja tehtyään 69:ssä ottelussa 165 tehopistettä, 68 maalia ja 97 syöttöpistettä.


title: Bruce Boudreau

text: Boudreau siirtyi Toronto Maple Leafsiin vuonna 1976. Hän pelasi seurassa vuosien 1976 ja 1983 välillä 134 NHL:n runkosarjaottelua ja yhdeksän pudotuspeliottelua. Hän teki Maple Leafsin riveissä runkosarjassa yhteensä 69 tehopistettä, 27 maalia ja 42 syöttöpistettä, ja pudotuspeleissä hän teki kaksi maalia. Eniten NHL-otteluja hän pelasi kaudella 1977–1978, 40 ottelua, joissa hän teki 11 maalia ja antoi 18 maalisyöttöä. Vuonna 1985 hän pelasi vielä seitsemän NHL:n runkosarjaottelua Chicago Black Hawksissa ja teki niissä yhden maalin.


title: Bruce Boudreau

text: Suurimman osan ammattilaisuraansa Boudreau pelasi kuitenkin alemman tason sarjoissa. Vuosien 1976 ja 1984 välillä hän pelasi ensin kaksi kautta Dallas Black Hawksissa CHL-ligassa, sitten kolme kautta New Brunswick Hawksissa AHL-liigassa, kauden Cincinnati Tigersissa CHL:ssä ja kaksi kautta St. Catharines Saintsissa AHL:ssä. Runkosarjakaudella 1976–1977 Boudreau oli CHL:n paras maalintekijä tehtyään 58:ssa pelaamassaan ottelussa 37 maalia. Vuonna 1984 Boudreau lähti pelaamaan ECD Iserlohniin Saksaan, mistä hän palasi keväällä 1985 AHL:ään, kun hän teki vapaana agenttina sopimuksen Baltimore Skipjacksin kanssa. Syksystä 1985 vuoteen 1987 hän pelasi AHL:ssä Nova Scotia Oilersissa, vuosina 1987–1989 Springfield Indiansissa ja keväällä 1989 Newmarket Saintsissa. Syksystä 1989 hän pelasi IHL-liigassa, yhden kauden Phoenix Roadrunnersissa ja vuosina 1990–1992 Fort Wayne Kometsissa. Keväällä 1992 Boudreau pelasi myös muutaman pudotuspeliottelun Adirondack Red Wingsissä AHL:ssä. Hän lopetti pelaajauransa tuohon vuoteen.


title: Bruce Boudreau

text: Boudreau pelasi AHL:ssä 634 runkosarjaottelua, joissa hän teki yhteensä 799 tehopistettä, 316 maalia ja 383 syöttöpistettä. Hän on AHL:n historian yhdenneksitoista paras pistemies ja maalintekijä sekä neljänneksitoista eniten syöttöpisteitä kerännyt pelaaja runkosarjassa. Kaudella 1987–1988 hän voitti AHL:n runkosarjan piste- ja syöttöpörssit, kun hän teki 116 tehopistettä, 42 maalia ja 74 syöttöpistettä, 80:ssä ottelussa. Hän ylitti sadan runkosarjapisteen rajan myös kahdella muulla AHL-kaudella, 1982–1983 ja 1983–1984, ja AHL-joukkueidensa paras pistemies hän oli kauden 1987–1988 lisäksi neljällä muulla kaudella, kahdesti Nova Scotia Oilersissa ja kertaalleen New Brunswick Hawksissa ja St. Catharines Saintsissa. Pudotuspeliotteluita Boudreau pelasi AHL:ssä 65, joissa hän sai kokoon 52 tehopistettä, 20 maalia ja 32 syöttöpistettä. Hän on AHL:n Hall of Famen jäsen.


title: Bruce Boudreau

text: IHL:ssä Boudreau pelasi kolmen kauden aikana yhteensä 240 runkosarjaottelua ja 26 pudotuspeliottelua ja CHL:ssä kolmen kauden aikana 145 runkosarjaottelua ja viisi pudotuspeliottelua.


title: Bruce Boudreau

text: Boudreaun päävalmentajaura alkoi vuonna 1992 Muskegon Fury -joukkueessa silloisessa Colonial Hockey Leaguessa. Hän valmensi joukkueen pudotuspeleihin, joissa se putosi ensimmäisellä kierroksella. Vuonna 1993 hän siirtyi valmentamaan IHL-seura Fort Wayne Kometsia, jota hän edusti aiemmin pelaajana. Boudreau valmensi Kometsin pudotuspeleihin ja IHL:n loppuotteluihin keväällä 1994, mutta Atlanta Knights vei Turner Cupin mestaruuden otteluvoitoin 4–2. Boudreau nimettiin kauden jälkeen IHL:n vuoden valmentajaksi. Hän valmensi Kometsia runkosarjakauden 1994–1995 puoliväliin.


title: Bruce Boudreau

text: Boudreaun päävalmentajaura jatkui vuonna 1996, kun hänet palkattiin ECHL-seura Mississippi Sea Wolvesin päävalmentajaksi. Boudreau, seuran historian ensimmäinen päävalmentaja, valmensi Sea Wolvesia kolme täyttä kautta. Ensimmäisellä seura pääsi pudotuspeleihin, mutta putosi ensimmäisellä kierroksella, toisella se jäi pudotuspelien ulkopuolella ja kolmannella Boudreau valmensi Sea Wolvesin ECHL:n mestaruuteen. Sea Wolves voitti kevään 1999 pudotuspeleissä South Carolina Stingraysin, Florida Everbladesin, Pee Dee Priden ja Richmond Renegadesin. Renegadesin seura voitti ECHL:n loppuotteluissa otteluvoitoin 4–3.


title: Bruce Boudreau

text: Vuodesta 1999 alkaen Boudreau valmensi kahdeksan vuotta AHL:ssä. Ensin hän valmensi Lowell Lock Monstersia kaksi kautta. Lock Monsters eteni kummallakin kaudella AHL:n pudotuspeleihin, 1999–2000 se putosi pudotuspelien toisella kierroksella ja 2000–2001 ensimmäisellä. Vuonna 2001 Boudreausta tuli Manchester Monarchsin ensimmäinen päävalmentaja. Hän valmensi Monarchsia neljä kautta, joista jokaisella seura pääsi AHL:n pudotuspeleihin. Monarchsin pudotuspelitaival katkesi Boudreaun päävalmentajavuosina joka vuosi pudotuspelien ensimmäisellä kierroksella.


title: Bruce Boudreau

text: Vuonna 2005 Boudreausta tuli Hershey Bearsin päävalmentaja. Boudreaun valmennuksessa Bears voitti vuonna 2006 yhdeksännen kerran Calder Cupin, AHL:n mestaruuden. Pudotuspelien ensimmäisellä kierroksella Bears voitti Norfolk Admiralsin suoraan 4–0 ja toisella Wilkes-Barre/Scranton Penguinsin niin ikään voitoin 4–0. AHL:n itäisen konferenssin loppuotteluissa Bears voitti Portland Piratesin niukasti voitoin 4–3 (Bears voitti ratkaisevan ottelun jatkoajalla) ja Calder Cupin loppuotteluissa Milwaukee Admirals kaatui voitoin 4–2. Boudreau valmensi Bearsin AHL:n loppuotteluihin myös kaudella 2006–2007, jolla seura voitti myös itäisen konferenssin (Frank Mathers Trophy) ja koko AHL:n runkosarjamestaruuden (Macgregor Kilpatrick Trophy). Bears keräsi runkosarjassa 114 pistettä 80:ssä ottelussa voitettuaan 51 ottelua ja hävittyään 17 varsinaisella peliajalla, kuusi jatkoajalla ja kuusi rangaistuslaukauskilpailun jälkeen. Pudotuspeleissä Bears voitti Albany River Ratsin, Wilkes-Barre/Scranton Penguinsin ja Manchester Monarchsin ennen finaalitappiota Hamilton Bulldogsille voitoin 1–4.


title: Bruce Boudreau

text: Boudreau aloitti myös kauden 2007–2008 Hershey Bearsin valmentajana, mutta 22. marraskuuta, Glen Hanlonin irtisanomisen jälkeen, NHL-seura Washington Capitals nosti AHL-yhteistyökumppaninsa päävalmentajan väliaikaiseksi päävalmentajakseen. 26. joulukuuta Boudreaun pesti vakinaistettiin. Boudreaun tulo Capitalsin valmentajaksi muutti joukkueen kurssia. Kun Hanlonin irtisanomisen aikaan joukkue oli konferenssinsa ja liigan viimeisenä, Boudreaun valmennuksessa Capitals nousi runkosarjakauden lopussa divisioonansa mestariksi ja siten itäisen konferenssin kolmanneksi. Kevään 2008 pudotuspelien ensimmäisellä kierroksella Capitals kohtasi Philadelphia Flyersin, jolle se hävisi ottelusarjan niukasti voitoin 3–4. Boudreau palkittiin kauden jälkeen Jack Adams Awardilla NHL:n vuoden valmentajana.


title: Bruce Boudreau

text: Boudreau valmensi Capitalsia lopulta marraskuulle 2011, jolloin hän sai potkut. Capitals oli hänen alaisuudessaan pelannut loistavasti runkosarjassa, mutta ollut aina pettymys pudotuspeleissä. Kauden 2010–2011 alkupuoliskolla Boudreau sai 200:nnen voittonsa valmentajana – nopeammin kuin kukaan muu aiemmin. Hänet erotettiin kuitenkin tehtävästään, kun hyvän alun jälkeen Capitals oli onnistunut voittamaan kymmenestä viimeisestä pelistään vain kolme. Boudreaun tilalle Capitals palkkasi Dale Hunterin.


title: Bruce Boudreau

text: Saatuaan potkut Capitalsista marras-joulukuun vaihteessa 2011 hänet palkattiin NHL-seura Anaheim Ducksin päävalmentajaksi Randy Carlylen tilalle vielä saman viikon aikana.


title: Newcastle Falcons

text: Newcastle Falcons on rugby union -joukkue, joka vaikuttaa Newcastle upon Tynen kaupungissa Koillis-Englannissa. Se pelaa lajin pääsarjassa (Guinnes premiership). Falconsin kotistadion on Kingston Park, johon mahtuu kymmenentuhatta katsojaa.


title: Newcastle Falcons

text: Alkuperäisen urheiluseuran perustetivat vuonna 1877 joukko Durhamin koulun entisiä oppilaita. Sen nimi oli Gosforth Football Club. Vuonna 1990 nimeksi vaihtui Newcastle Gosforth; nykyinen nimi tuli käyttöön kaudella 1996/1997. Samalla peliasu vaihtui mustavalkoiseksi, sillä liikemies John Hall yritti koota kaupunkiin monilajista urheiluseuraa. Siihen kuuluivat tämän rugbyjoukkueen lisäksi jalkapallojoukkue Newcastle United, joka oli alun perin tehnyt mustavalkoiset peliasut tunnetuiksi, jääkiekkojoukkue, jonka nykyinen nimi on Newcastle Vipers, sekä koripallojoukkue Newcastle Eagles.


title: Newcastle Falcons

text: Falcons on voittanut EDF Energy Cupin eli National Cupin vuosina 1976, 1977, 2001 ja 2004.


title: Santiago Segura

text: Santiago Segura Silva (s. 17. heinäkuuta 1965) on espanjalainen näyttelijä sekä elokuvaohjaaja, -käsikirjoittaja ja -tuottaja. Hän syntyi Madridissa ja opiskeli saman kaupungin Complutense-yliopistossa.


title: Santiago Segura

text: Segura tuli tunnetuksi elokuvastaan "Torrente, el brazo tonto de la ley" (1998), jonka hän sekä ohjasi että käsikirjoitti ja jossa hän oli itse pääosanäyttelijänä. Elokuvan saavuttaman menestyksen siivittämänä sille tehtiin myös jatko-osa, "" (2001). Syyskuussa 2005 ilmestyi "".


title: Santiago Segura

text: Segura on lisäksi muun muassa esiintynyt Álex de la Iglesian elokuvissa. Hän on näytellyt myös englanniksi. Hänelle on myönnetty kolme Goya-palkintoa vuosina 1994, 1996 ja 1999.


title: Maria Grazia Cucinotta

text: Maria Grazia Cucinotta (s. 27. heinäkuuta 1968) on italialainen näyttelijä. Hän on esiintynyt muiden muassa elokuvissa "Il Postino – Posteljooni" (1994) ja "Kun maailma ei riitä" (1999).


title: Maria Grazia Cucinotta

text: Messinassa, Sisiliassa syntynyt Cucinotta on vieraillut myös "Simpsoneissa" ja "Sopranoissa".


title: Keskushuippu

text:
Keskushuippu eli keskusvuori esiintyy törmäyskraattereissa, jotka ovat kooltaan suuria. Keskushuippu syntyy törmäyksen puristaman kallion ponnahtaessa takaisin ja yli alkuperäisen asemansa.
Näin kalliota nousee syvältä kraatterin keskelle.


title: Keskushuippu

text: Esimerkiksi monet Kuun suuret kraatterit ovat keskushuipullisia. Näitä ovat esimerkiksi Tycho ja Eratosthenes.


title: Keskushuippu

text: Monista suuristakin kuun kraattereista keskushuippu puuttuu, koska on peittynyt laavakerroksen alle. Kuun Maahan näkymättömällä puolella olevassa Tsiolkovski-kraatterissa keskushuippua ympäröi tumma laavakenttä. Keskushuipullisten kraattereiden sisäreunat ovat yleensä porrasmaisia. Keskushuipullisia kraattereita suuremmissa kraattereissa on keskusrengas tai joukko niitä. Ne syntyvät kallion aaltoillessa suuren törmäyksen jälkeen. Keskusrengas on suurella 312 km:n läpimittaisella Schrödinger-kraatterilla.


title: Zinaida Amosova

text: Zinaida Stepanovna Amosova (, s. 12. tammikuuta 1950 Krupskajan kolhoosi, Jambılin alue, Kazahstanin SNT, Neuvostoliitto) on entinen neuvostoliittolainen maastohiihtäjä, joka kilpaili kansainvälisellä tasolla vuosina 1976-1983. Hän voitti kaksi henkilökohtaista kultamitalia vuoden 1978 hiihdon maailmanmestaruuskilpailuissa Lahdessa ja viestikultaa Innsbruckin vuoden 1976 talviolympialaisissa.


title: Olli Alho

text: Olli Matti Kalervo Alho (s. 25. helmikuuta 1943 Sääksmäki) on suomalainen kulttuurivaikuttaja, jonka ura liittyy tiede- ja yliopistomaailmaan, elokuvakulttuuriin ja radioon. Hänelle on myönnetty professorin arvonimi.


title: Olli Alho

text: Alho väitteli filosofian tohtoriksi Turun yliopistossa 1976. Hän toimi Turun yliopiston uskontotieteen ja folkloristiikan vs. professorina 1976–1979 ja uskontotieteen dosenttina vuodesta 1978. Hän on myös Helsingin yliopiston uskontotieteen dosentti (1979–) ja Jyväskylän yliopiston kulttuuriantropologian dosentti (1979–). Alho toimi Suomen elokuva-arkiston johtajana 1979–1989. Hän oli Yleisradiossa Radion johtajana 1990–1994 ja Radio Yle 1:n ohjelmajohtajana 1994–2004. Alholle myönnettiin professorin arvonimi 2004.


title: Olli Alho

text: Alho oli Valtion tiedeneuvoston jäsen 1978–1982, Suomen Akatemian tieteen keskustoimikunnan jäsen 1980–1984 ja Valtion humanistisen toimikunnan puheenjohtaja 1980–1985 sekä Euroopan tiedeneuvoston humanistisen komission jäsen 1980–1984.


title: Olli Alho

text: Alho toimi Jyväskylän Kesän ohjelmasihteerinä 1967–1968 ja ohjelmajohtajana 1969. Hän oli Tiedonjulkistamisen neuvottelukunnan puheenjohtaja 1978–1984, Lahden kansainvälisen kirjailijakokouksen puheenjohtaja 1981–1989, Finland Festivals ry:n hallituksen puheenjohtaja 1993–1999 ja Suomen Unesco-toimikunnan puheenjohtaja 1999–2002. Hän on Helsingin Suomalaisen Klubin johtokunnan jäsen vuodesta 2005 ja varapuheenjohtaja vuodesta 2009.


title: Olli Alho

text: Alho on julkaissut useita tieteellisiä ja yleistajuisia kirjoja ja artikkeleita, kirja- ja elokuva-arvosteluita ja kolumneja sekä tehnyt lukuisia radio- ja televisio-ohjelmia. Hän harrastaa kirjallisuutta, elokuvia, raviurheilua ja sikareita.


title: Olli Alho

text: Alhon puoliso on Mari o.s. Lautamatti (vuodesta 1978).Larnemaa, Ritvos, Hedenström: Suomalainen ruokaretki, s. 191–203. Tammi 2001


title: Ulli Lommel

text: Ulli Lommel (21. joulukuuta 1944 Saksa – 2. joulukuuta 2017) oli Yhdysvalloissa ja Saksassa työskennellyt elokuvaohjaaja, -käsikirjoittaja, -tuottaja ja näyttelijä.


title: Ulli Lommel

text: Lommel aloitti uransa näyttelijänä isänsä Ludwig Manfred Lommelin innoittamana. Hän esiintyi ensimmäisen kerran teatterissa muutaman vuoden ikäisenä. Näyttelemisen elokuvissa hän aloitti jo 1960-luvun alussa, esiintyen mm. Russ Meyerin Fanny Hill -filmissä, joka nähtiin myös Suomen elokuvateattereissa. Lommel tapasi häntä pari vuotta nuoremman Rainer Werner Fassbinderin, joka pyysi häntä pääosaan esikoiselokuvaansa "Rakkaus kylmempi kuolemaa" (1969). Omien sanojensa mukaan Lommelin mukaantulo kiinnosti tuottajia, mutta siitä huolimatta budjetti oli pieni. Hän myös kertoi joutuneensa myymään urheiluautonsa, jotta Fassbinder voisi tehdä filmin loppuun, sillä alkuperäinen budjetti ei riittänyt. Lommel tekikin parikymmentä tuotantoa Fassbinderin kanssa, usein Fassbinderin ohjatessa ja Lommelin näytellessä.


title: Ulli Lommel

text: Vuonna 1971 Lommel ohjasi 5 000 dollarin budjetilla "Haytabo"-nimisen scifi-filmin, jonka pääosassa nähtiin Eddie Constantine. Heillä oli käytettävissään vain pari tuntia filmimateriaalia, joten virheisiin ei ollut varaa. Raskas tuotanto oli kuitenkin arvokkaana oppina aloittelevalle ohjaajalle.


title: Ulli Lommel

text: Kaksi vuotta myöhemmin valmistunut "Die Zärtlichkeit der Wölfe" on yhä Lommelin arvostetuin ohjaustyö, joka toi hänelle ohjaaja-palkinnon ehdokkuuden Berliinin filmifestivaaleilla. Elokuva sai vaihtelevan vastaanoton; ensi-illassa valtaosa yleisöstä lähti salista ensimmäisen murhakohtauksen jälkeen, sillä Lommel oli esitellyt filmin päähenkilön aivan tavallisena kadunmiehenä, vaikka todellisuudessa kyseessä oli sarjamurhaaja. Elokuvan tuotantokustannukset olivat 250 000 DM, mutta filmistä tuli yksi ensimmäisistä art house -elokuvista, joka teki selvästi voittoa teatterikierroksellaan. Filmi pyöri vuoden ajan Lontoossa ja Pariisissa. TimeOutin kirjassa "1,000 Films to Change Your Life" elokuva on listattu yhtenä tuhannesta filmistä.


title: Ulli Lommel

text: Lommel ohjasi ja käsikirjoitti ensimmäisen kauhuelokuvansa "The Boogeyman – sakset kurkulla" vuonna 1980. 300 000 dollarin budjetilla kuvattu filmi oli yllätysmenestys Yhdysvalloissa. Filmi vietti useita viikkoja Pohjois-Amerikan katsotuimpana elokuvana, mutta menestyi myös ulkomailla keräten lopulta noin 25 miljoonan dollarin maailmanlaajuiset lipputulot. Levitysyhtiön teattereiden kanssa tekemän 50–50-sopimuksen vuoksi tuottajille ja Lommelille jäi vain pieni osa tuotosta.


title: Ulli Lommel

text: Paramount-studio otti yhteyttä Lommeliin koskien "The Boogeymanin" -jatko-osaa, jonka he halusivat tuottaa suurella budjetilla. Hän vietti aikaa projektin parissa, mutta lopulta päätti jättää Paramountin ja tehdä filmin independent-elokuvana. Lopulta rahaa oli käytettävissä niin vähän, että "Boogeyman II" -filmissä nähtiin noin 45 minuutin ajan ”flashbackeja” ensimmäisestä osasta. Filmi kertoi elokuvaohjaajasta, joka ei halunnut tehdä kauhuelokuvaa. Filmi valmistui vuonna 1983.


title: Ulli Lommel

text: Kolmas "Boogeyman"-filmatisointi valmistui vuonna 1994 nimellä "Return of the Boogeyman". Elokuva päätyi kakkososan tavoin suoraan videolevitykseen. Neljännen kerran "Boogeyman" filmattiin vuonna 1997 nimellä "Bloodsuckers", mutta myöhemmin elokuvan nimeksi on vaihdettu "Boogeyman Vampire Club 4".


title: Ulli Lommel

text: "The Boogeymanin" menestyksen myötä Lommel pystyi rahoittamaan helposti uudet filminsä. Ensimmäisenä kuvattiin "Olivia"-niminen trilleri, jonka pääosaa esitti Suzanna Love ("The Boogeyman"). Love nähtiin pääosassa myös "BrainWaves"-trillerissä, jonka tähtiniminä olivat Tony Curtis ja Vera Miles. Elokuva esitettiin ensin televisiossa HBO-kanavalla, mutta menestyksen myötä se julkaistiin teattereissa ja lopulta videolla ja DVD:llä.


title: Ulli Lommel

text: "The Devonsville Terror" -noitavainoelokuvan pääroolia esitti Love, tähtinimenä oli tällä kertaa "Halloween"-tähti Donald Pleasence. Vuonna 1985 Lommel ohjasi "Varastettujen tähtien kosto" -nimisen seikkailuelokuvan, jonka pääosassa nähtiin Love ja myyntimenestyksestä vastasi Klaus Kinski sivuroolissaan. Elokuvan DVD-julkaisun haastattelussa Lommel kertoo, että Kinski ei suostunut istumaan samassa tuolissa, kun oli tarkoitus ottaa sama kohtaus eri kuvakulmasta, joten heidän oli pakko muuttaa hänen hahmonsa haamuksi, jolloin hän voisi liikkua vapaasti paikasta toiseen.


title: Ulli Lommel

text: "Varastettujen tähtien koston" jälkeen Lommel tehtaili vuosia pienen budjetin toiminta- ja draamaelokuvia, kunnes 1990-luvun puolivälissä palasi nk. art house -elokuvien pariin "Lethal Orbit" -filmillä. Kaupallisesti hänen filminsä ryhtyivät menestymään jälleen 2000-luvulla, kun Lionsgate julkaisi DVD:llä hänen minibudjetilla kuvattuja sarjamurhaajafilmejä, joista osa oli digitaalisen kuvaustekniikan kokeiluja. Pienen budjetin vuoksi filmit olivat heikosti lavastettuja, eikä niissä nähty ammattinäyttelijöitä saati tähtinimiä, jotka olivat osasyynä niiden saamaan valtavaan kritiikkiin. Siitä huolimatta elokuvien DVD-julkaisut ovat tuottaneet miljoonia dollareita Yhdysvaltain kotivideomarkkinoilla, kertoo "The Raven" -filmin production notes -teksti.


title: Ulli Lommel

text: Lommel työsti pitkään "Absolute Evil" -nimistä draamaa, jonka pääosaa esitti David Carradine. Lommel oli jo "The Boogeymanin" tuotannossa työskennellyt Carradinen isän, John Carradinen kanssa. "Absolute Evil" kuvattiin noin miljoonan dollarin budjetilla ja huomattavasti perinteisemmällä tavalla. Näin ollen filmistä on vaikea löytää yhtymäkohtia hänen 2000-luvun aikaisempiin filmeihinsä.


title: Hamid Soryan Reihanpour

text: Hamid Soryan Reihanpour (, s. 24. elokuuta 1985 Teheran) on iranilainen kreikkalais-roomalaisen tyylin painija olympiavoittaja, kuusinkertainen maailmanmestari sekä kaksinkertainen Aasian mestari.


title: Hamid Soryan Reihanpour

text: Pekingin kesäolympialaisissa 2008 Soryan oli sarjansa viides. Lontoon olympialaisissa 2012 hän voitti sarjansa finaalikamppailun, jossa oli vastassa azerbaidžanilainen Rövşən Bayramov.


title: Viola (yhtye)

text: Viola oli suomalainen popyhtye, joka soitti tummasävyistä diskopoppia. Yhtye perustettiin vuosituhannen vaihteessa ja se julkaisi viisi pitkäsoittoa. Joulukuussa 2011 yhtye ilmoitti lopettavansa toimintansa.


title: Viola (yhtye)

text: Violan Bääbs-artistille säveltämä kappale You Don't Know Tomorrow kilpaili vuoden 2010 Euroviisujen Suomen semifinaaleissa, johon kappale valittiin laulukilpailun avoimesta sarjasta.


title: Viola (yhtye)

text: Helmikuussa 2009 Viola ilmoitti luopuvansa fyysisten äänitteiden julkaisemisesta ja alkavansa julkaisemaan musiikkiaan yksinomaan ilmaiseksi verkossa, osoitteessa Violamusicclub.com. Koko yhtyeen siihenastinen diskografia vapautettiin ilmaisjakeluun 20. helmikuuta 2009 ja 1. huhtikuuta 2009 alkaen yhtye julkaisi yhden kappaleen kuukausittain ilmaiseksi. Viimeiseksi julkaistuksi kappaleeksi jäi "Goodbye Viola" joulukuussa 2011.


title: Karl-Åke Asph

text: Karl-Åke Asph (s. 2. helmikuuta 1939 Avesta) on entinen ruotsalainen maastohiihtäjä ja olympiavoittaja, joka kilpaili 1960-luvulla. Hän voitti kultaa vuoden 1964 talviolympialaisissa Innsbruckissa 4×10km viestissä.


title: Karl-Åke Asph

text: Karl-Åke Asph edusti urallaan IFK Moraa hiihdon lisäksi myös suunnistuksessa ja pitkien matkojen juoksussa. Hän edusti Ruotsia voittoisassa 4 x 10 kilometrin viestihiihdossa, jossa hän hiihti avausosuuden. Hän oli mukana myös vuoden 1966 Oslon MM-hiihtojen 4 x 10 kilometrin viestijoukkueessa, joka sijoittui kisassa neljänneksi. Kansallisesti hän saavutti kaksi Ruotsin mestaruushiihtojen pronssia, voitti kolme kertaa viestihiihdon Ruotsin mestaruuden IFK Moran joukkueessa ja vuonna 1968 Vaasa-hiihdon joukkuemestaruuden Moran joukkueessa. Hänen oma paras sijoituksensa Vasahiihdossa oli seitsemäs vuoden 1968 hiihdossa.


title: Karl-Åke Asph

text: Asph sijoittui vuoden 1967 Salpausselän kisoissa 15 kilometrin hiihdossa neljänneksi.


title: Karl-Åke Asph

text: Suunnistuksessa hänen paras saavutuksensa oli nuorten Ruotsin mestaruushopeaa sekä juoksussa vuoden 1967 Lidingö-juoksun voitto.


title: Karl-Åke Asph

text: Asph kouluttautui liikunnanopettajaksi Tukholman voimistelu- ja urheilukorkeakoulussa ja työskenteli aina eläköitymiseensä asti liikunnanopettajana Morassa.


title: Kuun Maahan näkymätön puoli

text: Kuun Maahan näkymätön puoli jää aina Maasta katsoen näkymättömiin, sillä Kuu kääntää aina saman puolen kohti Maata sen vuoksi, että vuorovesivoimat ovat lukinneet sen pyörimään kiertoaikansa tahdissa. Kuun Maahan näkymätöntä puolta kutsutaan myös ”Kuun kaukaisemmaksi puoleksi” ja yleisessä kielenkäytössä joskus ”Kuun pimeäksi puoleksi”, joskin tosiasiassa Aurinko valaisee Maahan näkymätöntä puolta samalla tavoin kuin näkyvääkin puolta. Kuun toinen puoli muodostaa Kuun Maahan näkyvän puolen.


title: Kuun Maahan näkymätön puoli

text: Tosin Kuun akselin ympäri tapahtuu jonkinasteista heilumista, niin että Maasta käsin kyetään näkemään jopa 59 prosenttia Kuun pinnasta. Tätä Kuun heilumista sanotaan libraatioksi. Kuun toiseen puoleen kohdistui monenlaisia arveluita ennen sen näkemistä. Vuonna 1959 neuvostoliittolainen avaruusluotain Luna 3 otti ensimmäiset valokuvat Kuun toisesta puolesta. Myöhemmin monet muut luotaimet, muun muassa Zond 3 ja Lunar Orbiterit ovat kartoittaneet Kuuta. Yhdysvaltain Apollo 8:n lentäjät näkivät ensimmäisinä ihmisinä paljain silmin Kuun toisen puolen vuonna 1968 kiertäessään Kuun taitse laskeutumatta itse Kuuhun. Kuun Maahan näkymättömällä puolella on runsaasti kraattereita ja harvassa tummia basalttitasankoja, niin sanottuja ”meriä”. Kuun meille näkyvällä puolella tummia ”meriä” on 31,2 prosenttia, Kuun toisella puolella vain 2,5 prosenttia pinta-alasta.


title: Kuun Maahan näkymätön puoli

text: Kuun Maahan näkymättömän puolen merkittäviä muodostumia ovat Aitkenin allas, Moskovan meri, Tsiolkovski-kraatteri ja Mare Orientale, joka näkyy tosin osin Maahan. Kuun toisella puolella on sen suurin varsinainen kraatteri, Hertzsprung. Tosin monet niin sanotut ”meret” ovat käytännössä laavalla täyttyneitä kraattereita, ja Aitkenin allas on laavalla täyttymätön jättikraatteri, jota pidetään aurinkokunnan suurimpana kraatterina. Jos tulevaisuudessa perustetaan kuuasema Kuun toiselle puolelle, asema on ihanteellinen radioteleskoopin paikka, sillä Maan radiolähetykset eivät siellä häiritse. Radioteleskoopin pohjaksi voisivat sopia maljamaiset kraatterit, esimerkiksi Daedalus ja Saha.


title: Jochen Behle

text: Jochen Behle (s. 7. heinäkuuta 1960 Korbach, Länsi-Saksa) on saksalainen hiihtovalmentaja ja entinen maastohiihtäjä.


title: Jochen Behle

text: Behle osallistui vuosina 1980–1998 kuusiin talviolympialaisiin, joissa hänen paras sijoituksensa oli neljäs 4 × 10 kilometrin viestissä Lake Placidissa 1980 ja Lillehammerissa 1994.


title: Jochen Behle

text: Hiihdon maailmanmestaruuskilpailujen henkilökohtaisilla matkoilla Behle sijoittui kymmenen parhaan joukkoon kahdeksan kertaa ja oli parhaimmillaan viides. Oslon MM-kisoissa 1982 hän sijoittui 15 kilometrillä seitsemänneksi. Lahdessa 1989 hän oli vapaan tyylin 15 kilometrin kilpailussa kuudes ja perinteisen tyylin 30 kilometrillä kahdeksas. Falunissa 1993 hän sijoittui perinteisellä tyylillä 10 kilometrillä viidenneksi ja 30 kilometrillä yhdeksänneksi ja oli takaa-ajossakin yhdeksäs. Thunder Bayn MM-kisoissa 1995 Behle sijoittui perinteisen tyylin 10 kilometrillä seitsemänneksi ja 30 kilometrillä kymmenenneksi.


title: Jochen Behle

text: Behle saavutti ainoan maailmancup-voittonsa vuonna 1989 Kanadassa 50 kilometrin hiihdossa.


title: Jochen Behle

text: Hiihtouransa jälkeen Behle on toiminut Saksan hiihtomaajoukkueen päävalmentajana.


title: Juha Räikkä

text: Juha Räikkä (s. 1965) on Turun yliopiston käytännöllisen filosofian professori ja dosentti. Hän on erikoistunut erityisesti yhteiskunnallisen oikeudenmukaisuuden, filosofisen etiikan ja moraalifilosofian tutkimukseen.


title: Juha Räikkä

text: Juha Räikkä on kirjoittanut väitöskirjansa "An essay on international justice" Turun yliopistossa vuonna 1992. Lisäksi hän on kirjoittanut lukuisia artikkeleita erilaisiin aikaukausjulkaisuihin Suomessa ja ulkomailla. Räikkä on muun muassa kirjoittanut yleistajuisen kirjasarjan "Katumuksen filosofia" (2003), "Itsepetoksen filosofia" (2005) ja "Yksityisyyden filosofia" (2007).


title: Nils-Joel Englund

text: Nils-Joel Englund (7. huhtikuuta 1907 Vittjärv – 23. kesäkuuta 1995) oli ruotsalainen maastohiihtäjä, joka kilpaili menestyksekkäästi 1930-luvulla. Hän saavutti yhden olympiamitalin sekä maailmanmestaruuskilpailuissa kuusi mitalia, joista kolme kultaa.


title: Nils-Joel Englund

text: Englund voitti Innsbruckin MM-kilpailuissa 1933 kultaa 18 kilometrillä ja ensi kertaa MM-kisojen ohjelmassa olleessa viestissä, jossa hän hiihti kolmannen osuuden. Sollefteån MM-hiihdoissa 1934 hän saavutti hopeaa 50 kilometrillä ja pronssia viestissä. Vysoké Tatryn MM-kisoissa 1935 hän voitti 50 kilometrillä kultaa yli 12 minuutin erolla hopeamitalisti Klaus Karppiseen sekä saavutti viestissä pronssia. Vuoden 1936 talviolympialaisissa Garmisch-Partenkirchenissä hän saavutti pronssia 50 kilometrillä, joka päättyi Ruotsin kolmoisvoittoon.


title: Nils-Joel Englund

text: Seuratasolla Bodens BK:ta ja myöhemmin Hudiksvalla IF:ää edustanut Englund voitti Ruotsin-mestaruuden 50 kilometrillä vuonna 1934 ja viestissä vuonna 1937. Suomessa hän voitti Puijon kisojen 50 kilometriä vuonna 1935 ja Ounasvaaralla saman matkan vuotta myöhemmin, molemmat ensimmäisenä ulkomaalaisena.


title: Kati Lehtonen

text: Kati Lehtonen (o.s. Pulkkinen) (s. 6. huhtikuuta 1975) on suomalainen maastohiihtäjä, joka kilpaili maailmancup-tasolla vuosina 1995–2001. Hän voitti pronssia 4 × 5 kilometrin viestissä Trondheimissä vuoden 1997 maailmanmestaruuskilpailuissa. Viestimitali oli Suomen ensimmäinen sitten vuoden 1989 maailmanmestaruuden.


title: Kati Lehtonen

text: Kati Pulkkinen kilpaili Trondheimin MM-kilpailuissa viestin lisäksi kaikilla henkilökohtaisilla matkoilla. Hän sijoittui perinteisen hiihtotavan 5 kilometrillä 25:nneksi, takaa-ajossa parhaana suomalaisena 16:nneksi, vapaan hiihtotavan 15 kilometrillä parhaana suomalaisena 18:nneksi sekä perinteisen hiihtotavan 30 kilometrillä 16:nneksi.


title: Kati Lehtonen

text: Pulkkinen oli mukana myös Naganon vuoden 1998 olympiajoukkueessa, mutta jäi perinteisen hiihtotavan 5 kilometrillä 57:nneksi ja takaa-ajossa 51:nneksi. Naganon pettymys ja sen aiheuttaneet virheet harjoittelussa saivat hänet lopettamaan uransa vain 23-vuotiaana.


title: Kati Lehtonen

text: Pulkkinen voitti Suomen-mestaruuden vapaan hiihtotavan 5 ja 15 kilometrillä sekä takaa-ajossa vuonna 1997.


title: Kati Lehtonen

text: Uran päättymisen jälkeen Pulkkinen opiskeli liikuntapedagogiaa Jyväskylän yliopistossa ja yritti vielä paluuta hiihtoladuille vuosituhannen vaihteessa. Ongelmat alaselässä kuitenkin vesittivät paluuaikeet. Tämän jälkeen hän teki Hiihtoliitolle töitä aluevalmentajana sekä valmensi paralympiajoukkueen hiihtäjiä vuosina 2003–2006. Vielä 2008 hän toimi henkilökohtaisena valmentajana paralympiahiihtäjä Ilkka Tuomistolle, joka voitti MM-kultaa 2009. Tämän jälkeen perhe-elämä ja siviilityöt ajoivat edelle.


title: Kati Lehtonen

text: Nykyisin Kati Lehtonen toimii Liikunnan ja kansanterveyden edistämissäätiössä (LIKES) tutkijana. Lehtonen väitteli tohtoriksi 22.9.2017 aiheesta "Muuttuvat rakenteet – staattiset verkostot: Suomalaisen liikunta- ja urheilujärjestelmän rakenteelliset muutokset 2008–2015".


title: Juri Burlakov

text: Juri Burlakov (, s. 1960) on entinen maastohiihtäjä, joka edusti Neuvostoliittoa ja Venäjää vuosina 1982–1997. Hän voitti kaksi mitalia vuoden 1982 maailmanmestaruuskilpailuissa, sekä kultaa että hopeaa. Hän myös sijoittui 12. sekä vuoden 1984 että vuoden 1988 talviolympialaisissa.


title: Ezio Damolin

text: Ezio Damolin (s. 25. joulukuuta 1944) on entinen italialainen yhdistetyn hiihtäjä, joka kilpaili sekä 1960- että 1970-luvulla. Hänen paras sijoituksensa talviolympialaisissa oli viides vuoden 1968 Grenoblen olympialaisissa.


title: Klaus Ofner

text: Klaus Ofner (s. 15. kesäkuuta 1968 Murau, Steiermark) on itävaltalainen entinen yhdistetyn hiihtäjä.


title: Klaus Ofner

text: Ofnerin uran suurin saavutus on viestin maailmanmestaruuskilpailut Val di Fiemmestä 1991 - hän hiihti viestissä toisen osuuden. Samoissa kisoissa hän sijoittui normaalikilpailussa pronssille Klaus Sulzenbacherin ja Fred Børre Lundbergin jälkeen. Vuotta myöhemmin hän oli voittamassa joukkuekisan pronssia Albertvillen olympialaisissa. Samoissa kisoissa hän sijoittui myös normaalikilpailun viidenneksi, joka on hänen paras olympiasijoituksensa (henkilökohtaisesti).


title: Klaus Ofner

text: Maailmancupissa Ofner kilpaili vuosina 1988-1995 sijoittuen palkintokorokkeelle kolmesti, ei kuitenkaan voittaen yhtään osakilpailua. Hän sijoittui kauden 1992 loppupisteissä neljänneksi.


title: Klaus Ofner

text: Seuratasolla Ofner edusti WSV Murauta.


title: Einar Østby

text: Einar Østby (s. 17. syyskuuta 1935 Vinger, nyk. Kongsvinger) on entinen norjalainen maastohiihtäjä, joka kilpaili 1960-luvun alussa. Hän sai hopeaa 4 × 10 km viestissä Squaw Valleyn vuoden 1960 olympialaisissa, joissa hän myös sijoittui neljänneksi 15 kilometrin hiihdossa.


title: Einar Østby

text: Østby voitti myös pronssia 15 kilometrin hiihdossa vuoden 1962 maailmanmestaruuskilpailuissa Zakopanessa.


title: Moncton

text: Moncton on kaupunki New Brunswickin provinssissa Kanadassa. Kaupungissa asuu noin 64 000 ihmistä, joista 63 % on englanninkielisiä ja 33 % ranskankielisiä.


title: Moncton

text: Moncton perustettiin 1766. Se sai nimensä kenraaliluutnantti Robert Moncktonin mukaan. 1800-luvun puolivälissä kaupungissa oli merkittävää puulaivojen rakennusteollisuutta. Vuonna 1871 suuri Intercolonial Railway -rautatieyhtiö siirsi sinne pääkonttorinsa.


title: Moncton

text: Moncton sijaitsee New Brunswickin kaakkoisosassa Petitcodiacjoen laaksossa.


title: Moncton

text: Monctonin lämpimin kuukausi on heinäkuu, jolloin keskimääräinen ylin lämpötila on 25 °C. Kylmin kuukausi on tammikuu, jolloin keskimääräinen alin lämpötila on −13 °C. Sateita saadaan tasaisesti ympäri vuoden, noin 100 millimetriä kuukaudessa. Vähiten sataa elokuussa.


title: Øyvind Skaanes

text: Øyvind Skaanes (s. 29. toukokuuta 1968) on entinen norjalainen maastohiihtäjä, joka kilpaili vuodesta 1990 vuoteen 1999. Hän voitti kultaa miesten 4 × 10 km viestissä vuoden 1991 maailmanmestaruuskilpailuissa Val di Fiemmessä, joissa hän myös sijoittui viidenneksitoista 30 kilometrin hiihdossa. Maailmancupissa Skaanes oli parhaimmillaan kuudes Oberstdorfin 30 km perinteisen kilpailussa joulukuussa 1996.


title: Laavatunneli

text: Laavatunneli (myös laavaputki) on nopeasti virtaavan laavan synnyttämä tunneli. Laavatunneleita syntyy pinnanalaisissa laavan virtauksissa, ja silloin kun laava virtaa pinnalla niin sanotussa laavakanavassa.


title: Laavatunneli

text: Japanilaisen Kaguya-luotaimen Kuusta ottamissa kuvissa havaitun 65-metrisen reiän arvellaan olevan laavatunnelin suu.


title: Grovsnus

text: Grovsnus on ruotsalainen kostean suunuuskan nuuskamerkki, jota valmistaa Swedish Match. Grovsnusia alettiin valmistaa Pohjois-Ruotsissa 1800-luvulla. Se on levinnyt sittemmin eri puolille Ruotsia. Nuuskamerkki on rekisteröity 1872 – sen laatu on niin sanotusti "karkeaa" ja nuuskan maun antaa "puhdas" tupakka. Grovsnusia on tarjolla pussiversiona: "Grov Stark Portion", "Grov original portion" ja "Grov white portion" sekä löysänä. Irtonuuskapurkin paino on 42 ja annosnuuskan 24 grammaa. Annosnuuska on tuotu markkinoille vuonna 1983.


title: Zuzana Kocumová

text: Zuzana Kocumová (s. 26. toukokuuta 1979) on entinen tšekkiläinen maastohiihtäjä, joka kilpaili kansainvälisellä tasolla vuosina1996–2001. Naganon talviolympialaisissa hän sijoittui kuudenneksi naisten 4 × 10 km viestissä, 35. 30 kilometrin hiihdossa, 35. 5 km + 10 km yhdistetyssä ja 59. 5 kilometrin hiihdossa.


title: Zuzana Kocumová

text: Kocumován paras sijoitus hiihdon maailmanmestaruuskilpailuissa oli 23. kahdesti (1997 takaa-ajossa ja 2001 15 kilometrin hiihdossa). Hänen paras sijoituksensa maailmancupin osakilpailussa oli 12. sija Sveitsissä vuonna 2000.


title: Xaver Affentranger

text: Xaver Affentranger oli sveitsiläinen yhdistetyn hiihtäjä, joka saavutti normaalikilpailussa MM-pronssia Johannisbadista 1925 Tšekkoslovakialaiskaksikon Otokar Nemeckyn ja Josef Adolfin jälkeen.


title: Ruutupaidat

text: Ruutupaidat on vaasalainen jalkapallo- ja futsalseura. Se on perustettu vuonna 1975. Futsalissa seuran edustusjoukkue pelaa Suomen korkeimmalla sarjatasolla Futsal-liigassa ja jalkapallossa Kutosessa.


title: Ruutupaidat

text: Futsaltoiminta Ruutupaidoissa aloitettiin kaudella 1999–2000. Tuolloin joukkue pelasi piirisarjassa. Kaudella 2000–2001 seura voitti piirisarjan ja nousi kaudeksi 2001–2002 Futsal-liigaan. Ensimmäisellä liigakaudellaan Ruutupaidat hävisi pronssiottelun maalein 2–10, mutta liigan paras maalintekijä ja pistepörssin voittaja oli joukkueen Pasi Nevanperä. Kaudella 2002–2003 Ruutupaidat hävisi jälleen pronssiottelun, nyt Tervareille lukemin 1–10. Seuraavalla kaudella se sijoittui kuudenneksi. Kaudella 2004–2005 joukkue voitti runkosarjan, mutta jäi mitalisarjassa toiseksi. Kausi toi kuitenkin seuralle historiansa ensimmäisen mitalin, joka oli hopeaa. Seuraavalla kaudella sijoitus oli yhdestoista, mutta edelliskauden mitalisarjan pistepörssin voittaja ja maalikuningas, Ruutupaitojen Tom Svarvar voitti jälleen pistepörssin. Keväällä 2007 Ruutupaidat saavutti toisen mitalinsa, tällä kertaa pronssisen. Se myös valittiin liigan fair play -joukkueeksi. Kaudella 2007–2008 joukkue sijoittui neljänneksi.


title: Ruutupaidat

text: Kaudella 2009–2010 Ruutupaidat putosi Futsal-Ykköseen sijoituttuaan liigassa yhdeksänneksi. Kaudella 2010–2011 joukkue sijoittui Ykkösessä viidenneksi. Kaudeksi 2012–2013 joukkue ilmoitti luopuvansa paikastaan Futsal-Ykkösessä sekä talous- että henkilöstöresurssien vähäisyyden takia. Kaudella 2013-2014 joukkue oli ylivoimainen Kakkosessa ja palasi Ykköseen.Kaudella 2014-2015 Ruutupaidat voitti Ykkösen ja nousi viiden vuoden tauon jälkeen takaisin Futsal-liigaan.


title: Irma Johansson

text: Irma Johansson (s. 3. huhtikuuta 1932 Nederkalix, Kalix, Ruotsi) on ruotsalainen maastohiihtäjä, joka kilpaili 1950- ja 1960-luvulla. Hän voitti kaksi mitalia talviolympialaisista, kultaa naisten 3 × 5 km vuoden 1960 ja pronssia samassa lajissa vuoden 1956 talviolympialaisissa.


title: Irma Johansson

text: Hän voitti myös pronssia Lahden maailmanmestaruuskilpailuissa 1958.


title: Inger Helene Nybråten

text: Inger Helene Nybråten (s. 8. joulukuuta 1960) on entinen norjalainen maastohiihtäjä, joka kilpaili 1980- ja 1990-luvulla. Hän voitti kolme viestin olympiamitalia, yhden kullan 1984 ja kaksi hopeaa 1992 ja 1994.


title: Inger Helene Nybråten

text: Nybråten ansaitsi maailmanmestaruuskilpailuissa yhteensä kuusi mitalia, yhden kullan, yhden hopean sekä neljä pronssia. Hän saavutti neljä henkilökohtaista maailmancupin osakilpailuvoittoa.


title: Q’orianka Kilcher

text: Q’orianka Waira Qoiana Kilcher (11. helmikuuta 1990 Schweigmatt, Saksa) on perulais-saksalainen näyttelijä ja laulaja. Hänet tunnetaan kenties parhaiten Terrence Malickin ohjaamasta elokuvasta "The New World" vuodelta 2005. Kilcher esitti elokuvassa intiaanityttö Pocahontasia. Elokuvan rakkauskohtaukset Kilcherin ja toisen pääosan esittäjän Colin Farrellin välillä nostattivat pienen kohun, sillä Kilcher oli elokuvan kuvausten aikaan vasta 14-vuotias.


title: Q’orianka Kilcher

text: Q’orianka Kilcher on sukua laulaja Jewel Kilcherille, joka tunnetaan paremmin pelkällä taiteilijanimellään Jewel.


title: Jari Laukkanen (maastohiihtäjä)

text: Jari Laukkanen (s. 8. kesäkuuta 1962 Viitasaari) on entinen suomalainen maastohiihtäjä. Hän sijoittui kahdeksanneksi 4 × 10 km:n viestissä Calgaryn talviolympialaisissa.


title: Jari Laukkanen (maastohiihtäjä)

text: Maailmanmestaruuskisoissa Laukkasen paras sijoitus oli yhdeksäs Oberstdorfin maailmanmestaruuskilpailuissa 15 kilometrin hiihdossa. Hänen paras sijoituksensa maailmancupissa oli 15 kilometrin hiihdossa kuudes Kanadassa 1987.


title: Mauritz Brännström

text: Mauritz Brännström oli ruotsalainen maastohiihtäjä, joka kilpaili 1930-luvun lopulla ja 1940-luvun alussa. Hän voitti Vaasahiihdon vuonna 1941. Brännström sijoittui myös toiseksi vuoden 1941 maailmanmestaruuskilpailuissa, jonka tulokset Kansainvälinen hiihtoliitto kumosi vuonna 1946.


title: Formula 1 -kausi 2009

text: Formula 1 -kausi 2009 oli Formula 1 -sarjan historian 60. kausi ja toinen uuden Concorde-sopimuksen alla. Kaudella ajettiin yksi uusi kilpailu, kauden päättänyt Abu Dhabin Grand Prix.


title: Formula 1 -kausi 2009

text: Kauden yllättävin menestyjä oli tulokastalli Brawn GP, joka oli perustettu lopetetun Honda F1:n paikalle. Sen kuljettaja Jenson Button voitti kauden alussa kuusi kilpailua ja varmisti maailmanmestaruutensa toiseksi viimeisessä Brasilian GP:ssä. Brawn GP varmisti samassa kilpailussa valmistajien maailmanmestaruuden. Button johti kuljettajien MM-sarjaa koko ajan alusta loppuun asti ja varmisti kuljettajien mestaruuden kauden toiseksi viimeisessä kilpailussa Brasilian GP:ssä.


title: Formula 1 -kausi 2009

text: Saavutukset


title: Formula 1 -kausi 2009

text: Uudet kuljettajat


title: Formula 1 -kausi 2009

text: Kesken kauden poistuneet tai tallia vaihtaneet kuljettajat


title: Formula 1 -kausi 2009

text:
Paluun tehneet kuljettajat
Kisojen lähde:


title: Formula 1 -kausi 2009

text: Kauden 2009 jälkeen F1-autot ajattivat Jerezin radalla nuoria kuljettajia 3 päivän pituisissa testeissä. Tässä lista kuljettajista, jotka ajoivat tallin autoja:


title: Oscar Gjøslien

text: Oscar Gjøslien (9. marraskuuta 1909 Lier – 20. toukokuuta 1995 Drammen) oli norjalainen maastohiihtäjä, joka kilpaili 1930-luvulla.


title: Oscar Gjøslien

text: Gjøslien voitti 50 kilometrin hiihdon pronssia vuoden 1939 maailmanmestaruuskilpailuissa. Vuonna 1935 hän voitti Holmenkollenin hiihtofestivaaleissa 50 kilometrin hiihdon, jonka johdosta hänelle annettiin vuonna 1940 Holmenkollen-mitali.


title: Hertzsprung (Kuun kraatteri)

text: Hertzsprung on Kuun suurin varsinainen kraatteri. Se sijaitsee Kuun kääntöpuolella paikassa 2,6° N, 129,2° W ja on läpimitaltaan 536,37 km, ja näin ollen monia pieniä Kuun "meriä", laavan täyttämiä törmäysaltaita suurempi. Melko lähellä kraatteria ovat Michelsonin, Vavilovin ja Lucretiuksen suuret kraatterit. Kraatteri on nimetty tanskalaisen astronomin Ejnar Hertzsprungin (1873–1967) mukaan.


title: Olav Økern

text: Olav Økern (3. kesäkuuta 1911 – 11. huhtikuuta 2000) oli norjalainen maastohiihtäjä, joka kilpaili 1930- ja luvulla. Hän voitti 4 × 10 km viestin pronssia St. Moritzin talviolympialaisissa 1948.


title: Olav Økern

text: Hän voitti myös Lahden maailmanmestaruuskilpailuissa 1938 4 × 10 km viestin hopeaa. Voittojensa ansiosta hänelle myönnettiin Holmenkollen-mitali vuonna 1950. Hänen setänsä, Harald Økern, oli ansainnut samaisen mitalin vuonna 1924.


title: Poseidon (täsmennyssivu)

text: Poseidon voi tarkoittaa seuraavia asioita:


title: Iveta Fořtová-Zelingerová

text: Iveta Fořtová-Zelingerová (s. 21. kesäkuuta 1972 Ústí nad Orlicí) on entinen tšekkoslovakialainen/tšekkiläinen maastohiihtäjä, joka kilpaili maailmancupissa vuodesta 1992 vuoteen 1998. Hän kilpaili kolmissa talviolympialaisissa, joista parhaiten hän sijoittui Albertvillen talviolympialaisissa vuonna 1992, missä hän sijoittui kuudenneksi 4 × 5 km viestissä ja 18:nneksi 5 kilometrin perinteisen hiihdossa.


title: Iveta Fořtová-Zelingerová

text: Zelingerován paras sijoitus hiihdon maailmanmestaruuskilpailuissa oli 18:s 15 kilometrin perinteisen hiihdossa Thunder Bayn vuoden 1995 maailmanmestaruuskilpailuissa. Hänen paras sijoituksensa maailmancupissa oli 12:s 30 kilometrin hiihdossa Italiassa vuonna 1992.


title: Iveta Fořtová-Zelingerová

text: Hänen uransa ainoa voitto oli 5 kilometrin hiihdosta, Tšekissä, vuonna 1997.


title: Dzongkhan kieli

text: Dzongkhan kieli on sinotiibetiläiseen kielikuntaan kuuluva kieli ja Bhutanin virallinen kieli. Se lukeutuu tiibetiläisen kieliryhmän eteläiseen haaraan. Kielen nimi tarkoittaa bhutanilaisessa luostarilinnoituksessa, dzongissa, puhuttavaa kieltä. Sillä on useita murteita.


title: Dzongkhan kieli

text: Dzonkhan kirjoittamiseen käytetään tiibetiläisen kirjaimiston versiota, josta käytetään nimityksiä joyi ("mgyogs yig") ja joshum ("mgyogs tshugs ma"). Kieltä äidinkielenään puhuvista lukutaitoisia on noin puolet. Vaikka dzongkhaa puhuu äidinkielenään vähemmistö bhutanilaisista, se on pakollinen oppiaine maan kouluissa ja toimii etnisten ryhmien välisenä lingua francana kautta maan.


title: Dzongkhan kieli

text: Dzongkhan lähimpiin sukulaiskieliin lukeutuu Intian Sikkimissä puhuttu drenjoke ja kielet ovat osittain keskenään ymmärrettäviä.


title: Dzongkhan kieli

text: Bhutanilainen elokuva Travellers and Magicians on kokonaan dzongkhankielinen.


title: Berit Mørdre Lammedal

text: Berit Mørdre Lammedal (16. huhtikuuta 1940 Nes – 23. elokuuta 2016) oli norjalainen maastohiihtäjä, joka kilpaili sekä 1960- että 1970-luvulla. Hän saavutti kaksissa talviolympialaisissa yhteensä yhden kulta-, yhden hopea- sekä yhden pronssimitalin.


title: Berit Mørdre Lammedal

text: Mørdre Lammedal, silloin vielä ennen avioitumista nimeltään Mørdre, saavutti ensimmäisen arvokisamitalinsa Oslon MM-kilpailuissa 1966, kun hän toi ankkuriosuudella Norjan hopealle 0,9 sekunnin erolla Ruotsiin. Grenoblen talviolympialaisissa 1968 hän hiihti ankkurina viestissä kultaa ja sai 10 kilometrillä hopeaa. Neljännen arvokisamitalinsa hän sai Sapporon talviolympialaisissa 1972 hiihtämällä viestissä pronssille.


title: Berit Mørdre Lammedal

text: Holmenkollenin hiihtokisoissa Mørdre Lammedal voitti 5 kilometrin kilpailun vuonna 1974. Falunissa hän voitti 10 kilometrin kilpailun vuonna 1971.


title: Berit Mørdre Lammedal

text: Mørdre Lammedalille myönnettiin Holmenkollen-mitali vuonna 1971. Hän oli ensimmäinen norjalainen naishiihtäjä, joka sai kyseisen mitalin. Ammatiltaan hän oli poliisi.


title: Berit Mørdre Lammedal

text: Mørdre Lammedal kuoli 76-vuotiaana 23. elokuuta 2016.


title: Propionihappo

text: Propionihappo eli propaanihappo (CHCOOH) on pistävän eltaantuneen hajuinen karboksyylihappo. Proprionihapon anioneja, suoloja ja estereitä kutsutaan "propionaateiksi". Aineesta käytetään myös nimiä "etyylimuurahaishappo", "metyylietikkahappo", "propaanihappo" ja "etaanikarboksyylihappo".


title: Propionihappo

text:
Propionihapon rakennekaava on CHCHCOOH.
Sen happovakio p"K" on 4,87, leimahduspiste 54 °C c.c. eli suljetun astian ("closed cup") menetelmällä ja 57 °C o.c. eli avoimen astian ("open cup") menetelmällä mitattuna ja itsesyttymislämpötila 485 °C.


title: Propionihappo

text: Propaanihappoa valmistetaan hapettamalla propanolia tai etanolin ja hiilimonoksidin välisellä reaktiolla. Myös eräät bakteerit tuottavat sitä heksooseista. Yhdistettä käytetään orgaanisessa synteesissä sekä viljan säilöntään.


title: Propionihappo

text: Propionihappoa esiintyy monissa juustoissa. Sitä käytetään myös elintarvikkeissa happamuudensäätöön ja sen E-koodi on E 280. Propionihapon suoloista on elintarvikkeissa sallittu käytettäväksi natriumpropionaatti (E 281), kalsiumpropionaatti (E 282) ja kaliumpropionaatti (E 283).


title: Propionihappo

text: Yhdistettä esiintyy myös kukkien tuoksuissa ja semiokemikaalina eliöiden viestinnässä.


title: Tasatilanne

text: Tasatilanne on tilanne, jossa joukkueilla on sama määrä pelin tiettyä määrettä, kuten pisteitä tai maaleja. Esimerkiksi tennikseessä 30–30 (pisteet), jalkapallossa 1–1 (maalit) ja koripallossa 20-20 (korien määrä).


title: Olaf Hoffsbakken

text: Olaf Hoffsbakken (2. syyskuuta 1908 Snertingdal – 23. marraskuuta 1986 Gjøvik) oli norjalainen hiihtäjä, joka kilpaili 1930-luvulla. Hän saavutti kaksi hopeamitalia, yhdistetyssä ja 4 × 10 kilometrin viestihiihdossa, vuonna 1936 Garmisch-Partenkirchenin talviolympialaisissa. Lisäksi hän sijoittui 18 kilometrin hiihdossa viidenneksi.


title: Olaf Hoffsbakken

text: Hoffsbakken voitti yhdistetyssä kultaa hiihdon MM-kilpailuissa Lahdessa 1938. Vysoké Tatryn MM-kilpailuissa 1935 hän saavutti hopeaa 4 × 10 kilometrin viestihiihdossa ja pronssia 18 kilometrin hiihdossa.


title: Olaf Hoffsbakken

text: Hoffsbakken voitti Holmenkollenin hiihtokilpailujen yhdistetyn kahdesti (1936 ja 1939). Vuonna 1937 hänelle myönnettiin Holmenkollen-mitali.


title: Bennyn video

text: Bennyn video on vuonna 1992 julkaistu Michael Haneken ohjaama elokuva. Elokuvan idea perustuu etäisesti useisiin lehtijuttuihin.


title: Bennyn video

text: Benny on todellisuudesta vieraantunut poika, joka tarkkailee maailmaa videoiden, television ja oman videokameransa kautta. Benny tappaa videovuokraamon luona tapaamansa tytön varastamallaan siantappolaitteella. Tapahtuma tallentuu osin videolle, minkä hän parin päivän päästä näyttää vanhemmilleen. Vanhemmat päättävät hävittää ruumiin ja olla kertomatta kenellekään. Benny ja äitinsä menevät lomamatkalle Egyptiin siksi aikaa, kun isä paloittelee ja hävittää ruumiin. Kotiin palattuaan Benny näyttää poliiseille videon, jossa vanhemmat keskusteluvat ruumiin hävittämisestä, mutta ei videota, jossa hän tappaa tytön.


title: Robert Förster

text: Robert Förster (s. 27. tammikuuta 1978 Markkleeberg) on saksalainen maantiepyöräilijä. Hän aloitti ammattilaisuransa Team Nürnberger -joukkueessa 2001–2002, edusti Gerolsteineria 2003–2008 ja Team Milramia 2009–2010. Viimeisillä ammattilaiskausillaan 2011–2015 hänen joukkueensa oli yhdysvaltalainen Unitedhealthcare Pro Cycling. Kirimiehenä tunnettu Förster voitti kaksi etappia Italian ja yhden etapin Espanjan ympäriajossa.


title: Sanna Hirvaskari

text: Sanna Hirvaskari (s. 20. tammikuuta 1981) on Raahesta kotoisin oleva suomalainen tanssija, tanssinopettaja ja juontaja, joka tuli tunnetuksi MTV3:n Tanssii tähtien kanssa -ohjelmasta, jossa hän toimi tanssinopettajana vuosina 2006 ja 2007. Hän voitti ensimmäisen kauden parinsa Tomi Metsäkedon kanssa ja oli kolmas toisella kaudella Sami Sarjulan kanssa. Hirvaskari kilpaili myös sarjan viidennellä tuotantokaudella syksyllä 2010 parinaan näyttelijä Juha Veijonen.


title: Sanna Hirvaskari

text: Vuonna 2008 Hirvaskari valittiin juontamaan televisiosarjaa Biisikärpänen yhdessä Lari Halmeen kanssa. Sarjan toinen kausi alkoi keväällä 2009. Lisäksi Hirvaskari juonsi Miss Suomi -kilpailun 1. maaliskuuta 2009 yhdessä Sami Sarjulan kanssa.


title: Sanna Hirvaskari

text: Iltalehden lukijat valitsivat Sanna Hirvaskarin vuoden 2009 seksikkäimmäksi naisjuontajaksi.


title: Sanna Hirvaskari

text: Nykyisin Hirvaskari toimii tanssinopettajana ympäri Suomea.


title: Ole von Beust

text: Ole von Beust (koko nimeltään Carl-Friedrich Arp Ole Freiherr von Beust, s. 13. huhtikuuta 1955 Hampuri) on saksalainen poliitikko (puolue CDU). Hän on toiminut Hampurin pormestarina vuosina 2001–2010. Von Beust oli myös Saksan liittoneuvoston presidenttinä 1. marraskuuta 2007 – 31. lokakuuta 2008.


title: Ole von Beust

text: Ole von Beust on poliitikko Achim Helge Freiherr von Beustin poika ja yksi hänen esi-isistään oli valtiomies Friedrich Ferdinand von Beust. Ole von Beustin äiti Hanna Freifrau von Beust oli puoliksi juutalainen.


title: Ole von Beust

text: Von Beust valmistui ylioppilaaksi vuonna 1973. Hän opiskeli lakitieteitä 1975–1980 Hampurissa ja saavutti lakimiehen tutkinnon vuonna 1983.


title: Ole von Beust

text: Von Beust liittyi Saksan kristillisdemokraattiseen unioniin (CDU) 16-vuotiaana vuonna 1971. Hänestä tuli Hampurin kaupunginvaltuuston nuorin jäsen 23-vuotiaana, kun hänet valittiin ensimmäisen kerran valtuustoon vuonna 1978.


title: Ole von Beust

text: Von Beust valittiin Hampurin pormestariksi vuonna 2001, toiselle kaudelle vuonna 2004 ja kolmannelle 2008, kunnes erosi pormestarin toimesta 25. elokuuta 2010. Saksan liittoneuvoston presidenttinä hän toimi vuoden ajan 1. marraskuuta 2007 – 31. lokakuuta 2008.


title: The Stepford Wives

text: The Stepford Wives (”Stepfordin vaimot”) on yhdysvaltalaisen Ira Levinin vuonna 1972 julkaistu satiirinen jännitysromaani. Tarinan päähenkilö on perheineen New Yorkista kuvitteelliselle Stepfordin asuinalueelle Connecticutiin muuttava valokuvaaja Joanna Eberhart, joka alkaa pian epäillä, että naapuruston kauniit ja alistuvaiset kotiäidit ovat aviomiestensä rakentamia robotteja. Teosta ei ole suomennettu.


title: The Stepford Wives

text: Romaanista on tehty kaksi elokuvasovitusta. Niistä ensimmäinen, Bryan Forbesin ohjaama "Stepfordin naiset", sai ensi-iltansa kolme vuotta romaanin ilmestymisen jälkeen 1975. Vuonna 2004 ensi-iltaan tulleen uudemman version ohjasi Frank Oz. Lisäksi 1970-luvun elokuvalle tehtiin kolme jatko-osaa televisiolevitykseen.


title: Chibi

text: Chibi () on eräs Super deformed -manga- ja animepiirrostyylin muoto, jossa vartalon mittasuhteet ovat samat kuin pienten lasten tai lähellä sitä (pää kattaa suuren osan vartalon pituudesta). Termi viittaa usein chibi-tyylillä piirrettyyn hahmoon.


title: Chibi

text: Chibi-hahmo on useimmiten vain eri mittasuhteiden mukaan piirretty versio "oikeasta" hahmosta. Ulkonäöstä huolimatta chibiversio on kuitenkin sama hahmo. Chibi-versiota voidaan käyttää esimerkiksi korostamaan hahmon lapsellista tai lapsenomaista käyttäytymistä humoristisessa kohtauksessa.


title: Chibi

text: Chibin ulkonäkö on pelkistetty ja lapsenomainen. Mittasuhteet ja vartalon muoto vaihtelevat, mutta pyrkivät yleensä lapsenomaiseen tai vauvamaiseen vaikutelmaan. Äärimmäisenä tyylikeinona on tehdä vartalosta hernepussimainen. Silmät ovat usein suuret, suu pieni. Nenä on hyvin pieni tai jopa jätetään piirtämättä. Myös esimerkiksi vaatetuksen yksityiskohtia yksinkertaistetaan tai jätetään pois. Chibiversio voi olla toisinaan myös hillitympi.


title: Chibi

text: Chibi-mittasuhteilla piirrettyjä hahmoja ja sprite-grafiikkaa on käytetty runsaasti myös videopeleissä, usein taustalla ovat tekniset rajoitukset. Laitteiden alhaisten resoluutioiden vuoksi realistisilla mittasuhteilla piirretyt hahmot menettävät käytännössä kaikki kasvojen yksityiskohdat. Piirtämällä hahmot chibi-tyyliin päähän ja kasvoihin voidaan käyttää enemmän pikseleitä ja antaa hahmoille enemmän persoonallisuutta. Tämä johti usein siihen, että pelien kansitaiteessa ja itse pelissä nähdyt hahmot erosivat toisistaan huomattavan paljon. Lisäksi ero nousi entistäkin suuremmaksi, kun lokalisointia tehdessä japanilaisten pelikansien manga-tyyliset hahmot korvattiin lännessä realistisemman näköisillä hahmoilla.


title: Joan Horrach

text: Joan Horrach Rippoll (s. 27. maaliskuuta 1974 Deià, Mallorca) on espanjalainen maantiepyöräilijä, joka aloitti ammattilaisuransa vuonna 2000. Hän voitti 12. etapin Italian ympäriajossa 2006 oltuaan maalissa viisi sekuntia ennen Addy Engelsiä.


title: The Cult

text: The Cult on englantilainen rock-yhtye, joka perustettiin alkuperäisessä kokoonpanossaan Bradfordissa vuonna 1981. Vuosien mittaan yhtyeen jäsenet ovat vaihtuneet. Pisimpään ovat jatkaneet laulaja Ian Astbury ja kitaristi Billy Duffy, jotka molemmat kirjoittavat yhtyeen kappaleita.


title: The Cult

text: The Cult yhdistelee pseudomystiikkaa ja intiaaniteemoja. Se tunnettiin alun perin nimellä Southern Death Cult, josta se lyheni Billy Duffyn liityttyä yhtyeeseen pelkäksi Death Cultiksi. Ennen ensimmäistä levyä orkesteri oli muovannut nimensä vielä yksinkertaisempaan muotoon: The Cult. Southern Death Cult oli Britteinsaarten post-punk-liikkeen yksi uusista ja nousevista nimistä, joka kierteli Britannian klubeja ja pubeja niittäen mainetta. Southern Death Cultilta on ilmestynyt vain yksi virallinen julkaisu vuonna 1983, joka kantaa yhtyeen omaa nimeä. The Cultin ensimmäinen kokopitkä, "Dreamtime", julkaistiin seuraavana vuonna. Massayleisön suosioon The Cult ylsi vuoden 1989 levyllään "Sonic Temple" hittisinglejen ”Sweet Soul Sister” ja ”Edie (Ciao Baby)” saaman radiosoiton ansiosta.


title: Herbie Mann

text: Herbert Jay Solomon eli Herbie Mann (16. huhtikuuta 1930 – 1. heinäkuuta 2003) oli yhdysvaltalainen jazzhuilisti. Hän tuli tunnetuksi hyödyntämällä työssään maailmanmusiikkia.


title: Herbie Mann

text: Mann teki yhteistyötä muiden muassa Chick Corean kanssa. Hän kuoli eturauhassyöpään 73-vuotiaana.


title: Herbie Mann

text: Herbie Mann äänestettiin Down Beat -lehden vuosittaisessa äänestyksessä parhaaksi jazzhuilistiksi 13 vuotena peräkkäin 1957–1970.


title: Stepfordin naiset (vuoden 2004 elokuva)

text: Stepfordin naiset ("The Stepford Wives") on vuonna 2004 ensi-iltansa saanut yhdysvaltalainen elokuva, jonka on ohjannut Frank Oz. Se perustuu Ira Levinin samannimiseen romaaniin, joka filmatisoitiin ensimmäisen kerran jo vuonna 1975. Elokuvan pääosissa ovat Nicole Kidman, Matthew Broderick, Bette Midler, Glenn Close ja Christopher Walken.


title: Stepfordin naiset (vuoden 2004 elokuva)

text: Elokuva kertoo Stepfordin kaupungista, joka näyttää vanhanaikaisen perinteiseltä idylliltä, jossa rakastavat vaimot palvelevat aviomiehiään ilolla.


title: Stepfordin naiset (vuoden 2004 elokuva)

text: Kun vuoden 1975 elokuva oli tieteistrilleri, ohjaaja Ozin ote on paljon komediallisempi.


title: Superheroes

text: Superheroes on Racer X:n neljäs studioalbumi, joka julkaistiin ensin Japanissa vuoden 2000 lopulla, ja sitten Yhdysvalloissa seuraavassa helmikuussa.


title: Laatukustannukset

text:
Laatukustannukset ovat kustannuksia, jotka aiheutuvat tavoitellun laatutason saavuttamisesta sekä huonosta laadusta johtuvista kustannuksista (cost of poor quality).
Laatukustannuksia käytetään laadunohjauksessa ja laadun optimoinnissa ohjaamaan laatua ja kustannuksia. Yrityksissä laatukustannuksia verrataan yleensä liikevaihtoon, ilmaisten ne prosentuaalisena osuutena liikevaihdosta.


title: Laatukustannukset

text: Kustannukset tavoitellun laatutason saavuttamisesta voidaan jakaa ennalta ehkäisevän toiminnan kustannuksiin sekä tarkastus-, arviointi- ja seurantakustannuksiin. Ennalta ehkäisevän toiminnan kustannuksiin kuuluvat kustannukset siitä, että varmistetaan että asiat tehdään oikein, esimerkiksi koulutus, sisäinen arviointi, itsearviointi ja katselmukset.


title: Laatukustannukset

text: Huonosta laadusta johtuvat kustannukset käsittää kustannukset, jotka aiheutuvat tavoitellun ja aikaansaadun tuotteen tai palvelun laatueroista. Huonon laadun kustannuksiin kuuluvat työnteon kustannukset, korjaamisen, uudelleen tekemisen ja hävittämisen kustannukset, sekä uusien materiaalien kustannukset. Huonosta laadusta johtuvat kustannukset sisältävät myös kustannukset siitä, että virheiden korjaamiseen tarvittavia resursseja ei voida käyttää muihin tarkoituksiin.


title: Laatukustannukset

text:
Muita huonosta laadusta johtuvia epäsuoria kustannuksia ovat:Klassisessa laatukustannusmallissa laadun kokonaiskustannukset muodostavat U-käyrän. Kun ehkäisykustannukset kasvavat, virhekustannukset pienenevät. Laadun optimaalinen pisteessä, jossa pienenevät virhekustannukset ja kasvavat ennaltaehkäisykustannukset leikkaavat toisensa.
Uudessa laatukustannusmallissa lisääntyvä laatu ei välttämättä maksa mitään, sillä laadun tekeminen riippuu eniten asenteista. Tuotteen voi tehdä oikein ja väärin, samoilla kustannuksilla.


title: Laatukustannukset

text: Lean ajattelun mukaan tarpeettomia kustannuksia aiheutuu ylituotannosta, odottamisesta, kuljettamisesta, epäasianmukaisesta tuotantotavasta, tarpeettomasta varastoinnista, tarpeettomista siirroista ja liikkeistä, virheistä. Kun mietitään laatukustannuksia, voidaan ajatteluun sisällyttää näitä kaikkia kustannuslajeja.


title: Tomas Vaitkus

text: Tomas Vaitkus (s. 4. helmikuuta 1982 Klaipėda) on liettualainen maantiepyöräilijä, joka aloitti ammattilaisuransa 2003.


title: Tomas Vaitkus

text: Vaitkus saavutti nuorten sarjoissa kolme MM- ja kaksi EM-mitalia ratapyöräilyssä. Vuonna 2002 hän voitti alle 23-vuotiaiden maantieaika-ajon maailmanmestaruuden Zolderissa. Vuoden 2006 Italian ympäriajossa hän voitti massakiriin päättyneen yhdeksännen etapin ennen Paolo Bettiniä. Vaitkus esitti uransa aikana hyviä otteita myös klassikkokilpailuissa, kuten Flanderin ympäriajossa.


title: Águilas Cibaeñas

text: Águilas Cibaeñas on vuonna 1936 perustettu baseball-seura Dominikaanisen tasavallan talvisarjassa. Se on sarjan kaikkien aikojen menestynein seura. Joukkue on voittanut sarjan 20 kertaa ja Karibian-mestaruusturnauksen viisi kertaa. Sillä on vain yksi mestaruus enemmän kuin sen pahimmalla haastajalla, Tigres del Liceyllä. Joukkueen kotikaupunki on Santiago. Vuonna 2008 seura on sekä Dominikaanisen tasavallan talvisarjan että Karibian-mestaruusturnauksen hallitseva mestari.


title: Águilas Cibaeñas

text: Joukkueen kotikenttänä toimii Estadio Cibao, jolle mahtuu 18 077 katsojaa. Kenttä isännöi Karibian-mestaruusturnausta vuonna 2008. Seuran peliasun värit ovat kotona keltainen paita ja mustat housut sekä vieraissa musta pelipaita ja harmaat housut.


title: Águilas Cibaeñas

text: Luis Polonia, Julian Javier, Miguel Tejada, Alberto Castillo, Franklin Taveras, Wily Mo Peña, Tony Peña, Manny Ramírez, Oscar Ureña, Joaquin Benoit, Melky Cabrera, Rafael Furcal, Hipolito Pichardo, Winston Llenas, Mendy López, Tony Batista, Bartolo Colón, Julian Tavarez, Miguel Batista, Jhonny Peralta, Johnny Cueto, Adrian Beltre, Moises Alou, Raul Mondesí, Willy Taveras, Tony Peña Jr., Jose Lima, Ryan Garko, Coco Crisp, Willie Stargell, Dick Stuart, Fausto Carmona, Robinson Tejeda, Edwin Encarnación, Brandon Moss, Randy Choate, Juan Salas, Omar Moreno, Jeff Davanon, Mike Napoli


title: Tyrrell 017

text: Tyrrell 017 oli Brian Lislesin suunnittelema Formula 1 -auto, jota Tyrrell-talli käytti kaudella . B-versio 017B oli käytössä kauden avauskilpailussa. Autossa oli voimanlähteenä vapaasti hengittävä kahdeksansylinterinen Ford Cosworth -moottori. Autoa kilpailuissa ajoivat brittiläiset Jonathan Palmer ja Julian Bailey. Italialainen Michele Alboreto ajoi 017B-autolla Palmerin tallikaverina kauden 1989 avauskilpailussa.


title: Tyrrell 017

text: Palmer sijoittui kolmessa kilpailussa pisteille. Monacon- ja Itä-Yhdysvaltain GP:ssa hän oli viides ja Kanadan GP:ssa kuudes.


title: Tyrrell 017

text: Valmistajien MM-sarjassa Tyrrell sijoittui kahdeksanneksi viidellä pisteellä.


title: Vartsalansaari

text: Vartsalansaari on kallioinen ja mäntyinen saari Halikonlahdella Salossa. Saari on Vartsalan kylän kanta-alue. Saaren pinta-ala on 325 hehtaaria ja asukasluku on neljä, mutta kesäasukkaita on 168.


title: Vartsalansaari

text:
Saaren pysyvä asutus on keskittynyt pohjoisosaan, jossa harjoitetaan myös maanviljelyä. Siellä sijaitsee vanha Vartsalan puustelli, eli Vartsalan tila.
Jyrkkärinteinen eteläosa on pääasiassa kesämökkikäytössä. Etelälaidassa sijaitsee myös vanha todennäköisesti 1700-luvulta peräisin oleva ruotusotamiehen torppa.


title: Vartsalansaari

text: Saaren länsiosassa on Kirrinkari-niminen pikkusaari, sekä Vartsalansaaresta irralliset Iso ja Pikku Petassaari. Ne ovat rehevöitymisen ja maankohoamisen vuoksi kasvaneet yhteen.


Trans-Mediterranean Renewable Energy Cooperation (TREC) on yhdistys, joka pyrkii edistämään sähkön tuottamista aavikoilla ja sen tuomista Pohjois-Afrikan, Lähi-idän ja Euroopan tarpeisiin. Yhdistyksen ovat perustaneet Rooman Klubi, Hamburger Klimaschutz-Fonds ja National Energy Research Center of Jordan (NERC) vuonna 2003.
TRECin "DESERTEC"-konseptin mukaan sähkö tuotettaisiin aavikoilla aurinkolämpövoimaloilla ja siirrettäisiin muille alueille tasavirtaa käyttäviä korkeajännitelinjoja pitkin. Konseptin toimivuutta on tutkinut Deutsches Zentrum für Luft- und Raumfahrt e.V. (DLR), jonka mukaan vuoteen 2050 mennessä kasvavat energiatarpeet Pohjois-Afrikassa, Lähi-idässä ja 10 – 25% Euroopan sähköstä voitaisiin tuottaa aavikoilla. Ilmaston lämpenemisessä roolia näytteleviä hiilidioksidipäästöjä voitaisiin DLR:n laskujen mukaan vähentää Euroopassa jopa 70% vuoteen 2050 mennessä, mikäli DESERTEC-ohjelma toteutuisi ja paikallisten uusiutuvien energiamuotojen käyttöä lisättäisiin.


title: Trans-Mediterranean Renewable Energy Cooperation

text: Aavikoiden aurinkolämpövoimaloiden sivutuotteena saataisiin myös makeaa vettä merivedestä.


text: Kaksitoista yhtiötä Euroopasta ja Pohjois-Afrikasta allekirjoittivat "The Desertec Industrial Initiative" -sopimuksen 13. heinäkuuta 2009 Münchenissä. Mukana sopimuksessa ovat saksalaiset Deutsche Bank, E.ON, HSH Nordbank, MAN Solar Millenium, Munich Re, M+W Zander, RWE, SCHOTT Solar, Siemens, ruotsalais-sveitsiläinen ABB, espanjalainen Abengoa Solar ja algerialainen Cevital. Yhtiöt aikovat sijoittaa DESERTEC-projektiin yhteensä 400 miljardia euroa seuraavan 40 vuoden aikana. Hintava DESERTEC on maailman suurin aurinkoenergiaprojekti.


text: Eurooppalaisen uusiutuvan energian yhdistyksen, Eurosolarin, pääjohtaja ja europarlamentin jäsen Hermann Scheer on arvostellut DESERTEC-projektia siitä, että se sijoittaa rahaa aurinkovoiman kehittämiseen Pohjois-Afrikassa, jossa sijaitsee poliittisesti epävakaita maita. Hänen mielestään suurempi hyöty saataisiin sijoittamalla rahat Eurooppaan ja käyttämällä useita erilaisia uusiutuvia energian lähteitä sen sijaan, että yksi projekti saa suuryhtiöiden hallinnoimana monopoliaseman. Scheerin mielestä projektin jättimäisiä kustannuksia on vähätelty ja sen hyötyjä liioiteltu.